text:
Marc Tuli Ciceron
Marc Tuli Ciceron (Arpin, 3 Zenâr 106 p.d.C. - Formie, 7 Dicembar 43 p.d.C.), par latin Marcus Tullius Cicero, al fo un oratôr, scritôr, politic e filosof antîc roman.
Al fo un dai oratôrs e scritôrs plui impuartancj de Storie.
Tabele dai contignûts
- 1 Biografie
- 2 Lis oparis literaris
- 3 Bibliografie
Biografie[cambie | modifiche il codiç]
Nassût a Arpino, cumò in Lazi, tal 106 p.d.C., al studià, cuntune piçule interuzion par bataiâ te Vuere sociâl, a Rome; al ve une preparazion in jurispridence, filosofie e oratorie. Par lui Rome e jere la mari des altris citâts de republiche e dal mos maiorum, che i Romans a vevin desmenteât e che Gai Mari al veve di restaurâ, ma chest al fo sconfit di Sile. Al scomençà la cariere di oratôr tal 81, rivant a difindi Quinzi de acuse dal innomenât Quinti Ortensi Ortal, che daspò al sarès stât so amì. Salt aversari dal ditatôr Sile, l'an seguitîf al rivà a difindi ancje un omp acusât di protets di lui di vê sassinât il pari, ancjemò cuintri Ortal, e al le in Grecie, scoltant oratôrs e incuintrant l'epicureisim, che nol preseà mai, par vie dal so tacament ai valôrs de tradizion e al impegn politic, scjampât dai epicureans. Tornât a Rome tal 77, al maridà Terenzie, daspò mari di doi sos fìs. Tal 75 al vignì cuestôr in Sicilie, amât dal popul pe dreture e impegn; daspò al jentrà tal Senât e al tornà a Rome.
L'an 70 al fo unevore impuartant par Ciceron, parcè che in chê volte al ve di viodi di une des causis plui impuartantis de sô cariere, che e je chê che e marche il principi de sô maturitât retoriche: i Sicilians, che a ricuardavin il so bon lavôr dongje di lôr, i afidà la acuse cuintri Gai Licini Ver, propretôr unevore disonest. Cuantuncje lis circostancis a fossin propiziis a chest, Ciceron al pronunzià une introduzion de cause tant buine che Ver al scjampà in esili prin des orazions seguitivis. Tal 69 al fo edîl e tal 66 pretôr, difindint la lex Manilia, che e segnave a Pompeu la vuere cuintri il Pont a jevât. Intratant al passave simpri plui ae bande dal Senât che no di chê dal popul; salacor i voltamencj de sô bande politiche a vignerin pe sô fedeltât ai principis morâi fondamentâi e pe sô antipatie pe violence e pes injustiziis plui gravis. Tal 63, pronunziade la orazion In toga candida cuintri i rivâi, che Luci Sergji Catiline al jere un di lôr, al fo consul; daspò, scuvierte la conzure di Catiline e otignûts par chest podês speciâi, al acusà i complotancj e al gjavà fûr che il Senât al disponès la lor muart; il cjâf dal riviel al murì tal 62, cuant che i sos soldâts a forin sdramassâts dal altri consul.
Daspò vê refudât par scrupui di legalitât di cjapâ part di un acuardi privât cun Cesar, Pompeu e Cras, che po dopo lôr a faserin cul non di prin triumvirât, al là, tal 58, in esili, vint pôre di une gnove leç cuintri ducj chei che a vevin condanât a muart cualchidun cence concedi il dirit di apel al popul, come lui al veve fat cui conzurâts di Catiline, ma tal an seguitîf pal interessament di Pompeu, che al jere simpri plui vicin al partît dai senatôrs, al podè tornâ indaûr, acetât dal popul ligriôs e scomençant. Tant e tant, il triumvirât al fo confermât dai trê aleâts e il partît conservadôr al fo intune posizion simpri plui margjinâl: Ciceron al si fasè dongje ae politiche dal triumvirât. Tal 51 al fo proconsul in Cilicie. Scomençât il scontri di Juli Cesar e Pompeu, al provà a ripatumâ i aversaris e, no rivant, al si scuadronà cun chest ultin, che al fo sbaraiât. Cesar lu reintegrà in dutis lis sôs carighis, ma lui nol là a Rome, restant in Pulie pe pôre dai svindics dai sostignidôrs di lui (la lontanance e causionà il divorzi di sô femine). Tornât Cesar te Italie, chest al saludà Ciceron cun deference e amistât: lui al decidè di tornâ a Rome, scomençant a vivi sedi chi sedi te sô vile a Tuscul, dulà che al aprofondì la sô spiritualitât. In chescj agns al comendà il ditatôr pal so boncûr, no vint ancjemò contrarietât par lui. La muart di Tuliole, une fie che al amave un grum, lu colpì un grum.
Daspò il cesaricidi, al cirì di justâ lis partis par restaurâ un regjim di gnûf legâl, ma Marc Antoni al rivà a cjapâ il podê. Tal scuintri di lui e Otavian Ciceron, sustignint chest, al pronunzià in momencj diferencj cuintri Antoni lis Philippicae (Filipichis). Tal 43 Marc Antoni, Otavian e Lepit a si acuardarin cul secont triumvirât, scrivint listis di proscrizion, dulà che Ciceron al jere il prin non: biel che al cirive di scjampâ vie, al fo sasinât di sicaris di Antoni a Formie.
Lis oparis literaris[cambie | modifiche il codiç]
Ciceron al scrivè un grum di oparis; chi a son nome lis plui impuartantis.
La oratorie[cambie | modifiche il codiç]
La oratorie di Ciceron e je mobile, simpri in câs di stramudâ stîl e tecnichis dopradis secont situazion; l'obietîf al jere simpri l'efiet tal auditori. O vìn 54 orazions di lui e di altris 54 o vìn titui o framencj.
La Pro Quinctio[cambie | modifiche il codiç]
La Pro Quinctio e je la prime orazion di Ciceron, pronunziade tal 81 par difindi Quinzi de acuse suntune proprietât dal cetant innomenât Ortensi, che al lavorave par un omp, Nevi. Al vincè.
La Pro Roscio Amerino[cambie | modifiche il codiç]
Tal 80 al ve di difindi chest, acusât di paricidi di acusadôrs che daûr di lôr al jere Crisogon, potentissim libert di Sile, che in chê volte al jere ditatôr e che al jere stât nemì di Gai Mari, un grum amirât di Ciceron; l'aversari al jere ancjemò Quinti Ortensi Ortal: par vinci al doprà une tecniche simile a chê di lui, cun efiets tonant, ma zontant un studi atent pe costruzion des frasis. Al vincè.
La In Verrem[cambie | modifiche il codiç]
Tal 70 Ciceron al ve une cause unevore impuartante pe sô oratorie e pe sô cariere, afidade a lui dai Sicilians, che a tignivin amenz il so bon lavôr te isule: il propretôr Gai Licini Ver al veve profitât un grum de sô carghe par insiorâsi, impadronantisi di . Chest al jere prudelât dal Senât e difindût ancje lui di Ortal: prin al si cirì di postponi al an seguitîf la cause, cuant che chest al sarès stât consul, daspò al i fo concedût un timp unevore piçul par meti sù l'acuse e al si soflà sot di un omp, Quint Cecili, che al jere stât cuestôr propite di Ver in Sicilie, parcè che al riclamàs il dirit di viodi lui de acuse, stramudant il judici intune farse. Alore Ciceron, pronunziade la Divinatio in Q. Caecilium, smascarant la menade, al scomençà tant ben che za daspò la prime orazion (Actio prima), che al jere nome une presentazion des imputazions, Ver, capide la bravece dal acusadôr e la finece des sôs tecnichis, al decidè di lâ in esili; al rivà a dâ une visibilitât tant grande ae cause che e vignì un câs politic e che lui al fo ben notât di Pompeu. Daspò al scrivè dut chel che nol veve podût dî pe fin premadure de cause, la Actio secunda, componude di cinc orazions: la De praetura urbana, sui malfats di Ver prin de carighe in Sicilie, la De praetura Siciliensi, sul so guvier te l'isule, la De frumento, sul fat plui seri, la De signis, su la apropriazion di oparis d'art, e la De suppliciis, de sô cagnetât e incapacitât te vuere cuintri i piratis.
La In Verrem, la prime de maturitât oratorie di Ciceron, al è dirompent e la sô individualitât stilistiche e risalte un grum: la energjie e la fuarce dal oratôr a derivavin de sô capacitât di meti sù un discors te miôr mût cence lâ daûr di un stîl predefinît. De asianisim, la corint che e jere in floris in chê volte, al cjapà la assence di arcaisims, l'elocui dutil, gnervin e ric e il diamantâ i particolârs e lis argomentazions.
La In Catilinam[cambie | modifiche il codiç]
Tal 63 Ciceron, consul, otignûts podês speciâi pal suspiet che Catiline al plantàs une conzure, lu acusà tal Senât cu la Prime catilinarie; la sô scjampade te Etrurie, dulà che a jerin i sos sostignidôrs, e confermà lis acusis: alore Ciceron, fat part il popul de fuìde, al pronunzià la Cuarte catilinarie par otignî la muart dai sostignidôrs de conzure; muarts chescj, chê di Catiline e rivà tal an seguitîf, cuant che l'altri consul, Antoni, al sdramassà lis sôs trupis. La orazion al à un ritmi indurant e un grum di artificis lessicâi; e je plui pacheose, ironiche e solene che no dramatiche.
Lis Philippicae[cambie | modifiche il codiç]
A son cutuardis orazions che a ricuardin il fervôr di chês dal so periodi miôr, pronunziadis in momencj diferencj cuintri Marc Antoni al timp dal scuintri di lui e Otavian, sostignût dal Senât e da Ciceron; il titul al clame dongje la opare di Demosten.
Il De oratore ad Quintum fratrem[cambie | modifiche il codiç]
Scrit tal pal fradi Quinti, al è un dialic su la oratorie finît tal 55 e ambientât tal 91; i interlocutôrs a son soredut Marc Antoni e Luci Licini Cras, ma ancje Pauli Sulpici Rûf e Gai Aureli Cote, zovins oratôrs, Quinti Muzi Sievole l'augur, Quint Lutazi Catul, consul e cjâf di un innomenât curcul leterari, e Gai Juli Cesar Strabon. I personaçs a fevelin cun finece e gravitas; Antoni al rapresente la tradizion di Caton il censôr e salacor ancje un pôc l'aticisim, Cras al rapresente lis ideis dal istès Ciceron. L'autôr al aferme che la oratorie e je il pont plui alt de culture e la espression plui alte di une ment sorestante a ancje il prodot de cualitâts di nature che no dal studi.
Il De republica[cambie | modifiche il codiç]
Di chest dialic, finît tal 51, e jere cognossude nome une sezion, il Somnium Scipionis (Il sium di Sipion), fin a tant che il gardenâl Agnul Mai tal 1822, comedât par chest di Jacum Leopardi intune cjançon, al gjavà fûr une grant part de opare. Al si ispire ae Republiche di Platon, ma al à une influence dal stoicisim e al critiche la utopie di cheste, vint miôr, come Polibi, il sisteme de republiche romane, parcè che cheste e jere une sintesi dai trê implancj tradizionâi, la monarchie, la aristocrazie e la democrazie. Al è ancje la concezion di un princeps, come al sarès stât plui tart August. Tal Somnium Scipionis Sipion Emilian al conte un so sium, esponint cussì la teorie de imortalitât de anime (nol è un câs che la culture cristiane e veve conservât dome cheste sezion).
Il Brutus[cambie | modifiche il codiç]
Il dialic, scrit tal 46, al è tra Ciceron, Marc Juni Brut e Tît Pomponi Atic e al è une storie de oratorie romane, individuant in Quinti Ortensi Ortal e tal istès Ciceron i miôrs e plui grancj oratôrs.
Il De officiis[cambie | modifiche il codiç]
Cheste sezion no e je ancjemò su Vichipedie
Lis Tusculanae disputationes[cambie | modifiche il codiç]
Cheste sezion no e je ancjemò su Vichipedie
L'epistolari[cambie | modifiche il codiç]
Al scrivè un grum di letaris, come chês al grant amì Tît Pomponi Atic, scuviertis di Petrarca tal 1345. Tal epistolari e si cjate la bande plui umane, cun temis e nimiciziis, di Ciceron, che al dopre il so lengaç cuotidian di omp studiât, cun cetancj grecisims, câs diviers des altris oparis.
La poesie[cambie | modifiche il codiç]
Al scrivè i poemuts Alcyones, Uxorius, Nilus, Limon e Pontius Glaucus, i poemis Marius, De suo consulatu e Ad Caesarem de expeditione Britannica, la elegjie Talemastis e epigrams.
Il De suo consulatu, scrit tal 60, al è un poeme dal so consolât, chel dal 62, scrit par vie dal so difiet plui grant, la vanitât; come des altris oparis di poesie, nol reste scuasit nie, ma i antîcs a cjaparin cualchi viers dal poeme come esempli di cacofonie (un al è O fortunatam natam me consule Romam, O Rome fortunade, nade cuant che o jeri consul).
Bibliografie[cambie | modifiche il codiç]
- Ettore Paratore, Storia della letteratura latina, Sansoni, Bologne, 1957
- Salvatore Rizzo, I tempi di Cicerone e Premessa al testo, in Marc Tuli Ciceron, Le Catilinarie, BUR, Trebaseleghe, 2013


c: text/html

text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
martedì 28 agosto 2012
venerdì 24 agosto 2012
Relits dal naufragji aquileiês
Pre 'Sef Cjargnel, plevan di Rigulât, musicolic,
cul jutori da la corâl Rôsas di Mont da la Plêf di Guart
al à fevelât dal Cjant Patriarcjin, di cemût che si è tramandât fintremai al dì di vuê, di cemût che la sô presince no je stade studiade avonde.
Lancurose la constatazion che denant di un palaç che al crole, si vai,
ma in presince de fin di une tradizion salacor nissun si vise...!
Dongje di une ricercje puartade indenant par 50 agns,
di dî la messe a Rigulât cu la predicje e lis leturis intun musicâl furlan riguladot (finâl in o).

robotstxt: allowed

filter: keep


text:
Daûr di un comunicât dât fûr dal guvier
de Comunitât Valenziane a son za 150 i comuns che a àn sielzût di meti il lôr
non dome par valenzian, cemût che e ven clamade ta chest teritori la lenghe
catalane. Un tant al è pussibil in gracie di une leç regjonâl che e fisse lis
proceduris par rivâ a chest obietîf che a previodin, dongje de domande uficiâl
dal Comun, il vôt a maiorance dal Consei regjonâl e il parê positîf de Academie
valenziane de lenghe. Inte Comunitât Valenziane i comuns là che il catalan al è
considerât maioritari a son 396 su 542. Tra chescj, fin a vuê, 150 a àn sielzût
di doprâ in forme uficiâl dome il non par catalan e 32 une denominazion uficiâl
bilengâl.
Font: ABC, 18/02/12


text:
Esan Erran Irratia, radio che di cuasi cuindis
agns e trasmet in lenghe basche intune part de Navare, e à vût di sierâ lis sôs
trasmissions par vie dal azerament dai finanziaments che a rivavin de Comunitât
de Navare e dal Comun di Ultzama. Si trate – a disin i responsabii de
associazion Ametza, che e gjestìs la emitente – dal efiet di une politiche
metude in at za di un pôcs di agns par scjafoiâ ducj i progjets che a doprin
l’euskara.
In struc si pues dî che la linie metude in at dal guvier de Navare –
a zontin chei di Ametza – e je che ce che al è par spagnûl al è di ducj e ducj
a àn di paiâlu e ce che al è par basc a àn di paiâsal dut chei che a fevelin
par basc. I tais dai finanziaments a jerin tacâts za di agns, prime che si
fasès sintî la crisi, e cumò cun chê scuse si è rivâts al azerament. La
associazion e je impegnade a cirî di cjatâ fûr altris risorsis par viodi se si
rive a tornâ a tacâ e, intal framieç, e va indenant a publicâ la riviste par
basc Pulunpe.
Intant, intal Parlament de Navare, i
partîts spagnoliscj (PSN, PP e UPN) a àn boçât une propueste fate indenant di
Bildu e poiade di chei altris grups nazionaliscj e progressiscj (NaBai e I – E)
là che si domandave un impegn par un aument progressîf de lenghe basche intai
mieçs di comunicazion publics e privâts.
Font: Noticias de
Navarra, 29/01/12; Gara, 09/02/12


text:
Udin 2084
Dopo il discors di Celiberti ducj i grafitârs a son scjampâts in timp par no fâsi becâ.
E salte la corint ae fiere dai vins, arestâts 50 enolics cence licence che a àn scambiâts i vins bogns par chei triscj.
Forum di Aquilee in pericul par colpe dal trafic? Falsetât, se al è resistût aes armis dai barbars, ai bombardaments des vueris mondiâls e aes radiazions di Chernobyl, no colaran par cualchi Lancia.
Si proteste cuintri la riforme scolastiche. Presidis manager, inteletuâi ae Fiat.
il vêr probleme al è che une racomandade e coste sîs euros. Si stâ di mancul a spindiju in benzine.
“Il comun di Udin al à cjolt tantis videocjamaris par controlâ lis targhis des machinis” al anunzie il sindic Furio Horwell.


text:
Ecosisteme di Udin in pericul
Writers a vore fûr di cjase Cavazzini. Il centri di Udin al assumarà un pôc di ligrie, metint in pericul l'ecosisteme de citât.
Om cjoc in bale fer a un semafar, si viôt che il ros dal vin no i bastave.
La gnot dai libris, la gnot blancje. Simpri plui events a vegnin fats di gnot, Udin nus plate alc.
Di solit lis sagris a mandin ator pes taulis i fruts a fâ la racuelte diferenziade. Par vinci la gare de virtuositât tantis pro loco a stan rapint i fruts fûr dai supermarcjâts.
A Rabil si è organizât un cors par cjans di adestrâ al salvatament dai citadins, che si son presentâts in 57 milions di ogni angul di Italie.
Un frut al è nassût a 1300 metros di altece tal mieç dai boscs. Ve, ce che al sucêt di cuant che Serracchiani e à cjapât in man il coordenament des politichis pe mont.
Lis vueris dai coscrits. De Prime Vuere Mondiâl a chê cun la farine; o sin passâts dal '15-'18 al 00.


text:
miércoles, 24 de junio de 2009
Carlos Gardel
Vuê a fasin 74 agns de tragjiche fin di Carlos Gardel, sucedût tun acident di aviazion a Medellin in Colombie, ai 24 di Jugn dal 1935.
Al jere nassût a Toulouse in France tal 1890 cul non di Charles Romuald Gardès. Altris storiis a disin che al è nassût a Tacuarembó, te Republiche Orientâl dal Uruguay.
Al rivà a Buenos Aires cun dome trê agns di etât cun so mari "Doña Berta". Issint ancjemò une vore zovin al scomence a cjantà tai "Cafetines"dal Abasto, cuartîr "Porteño" dulà che al passe i prins agns di frut e di zovin adolessent.
Chest cuartîr si clame "Abasto" pe presince di un marcjât furnidôr di pomis e verduris, al è situât te "Avenida Corrientes" de citât di Buenos Aires, vuê si è mudât tun elegant "Shopping".
A gardel za tal 1910 si lu scomence a cognossi cui nons dal "Morocho del Abasto", e ancje "El Zorzal Criollo", il Zorzal al è un uciel une vore cjantarin.
Ta l'an 1913 si forme il duet Gardel-Razzano, che a interpretavin cjançons dal repertori Creol-Argjentin, fasint presentazions no dome in Argjentine, ma ancje tal Uruguay, Spagne e France.
Fintremai l'an 1917 il tango al jere dome strumentâl e si lu balave, in chel an Gardel al interpretà il prin tango cun peraulis par sei cjantât, cul titul di "Mi noche triste".
Ca sot o ves la direzion dal museu:
Te decade dal 30 za al jere une figure celebre, tant che
la Paramount Pictures Corporation lu vûl come protagonist in cuatri peliculis, che a son stadis fatis in France.
Tal 1933, al viazà tai Stâts Unîts di Americhe, e al esordi a New York, al à regjistrât dai discs, cjantât par radio, e filmât peliculis di gjenar musicâl di esit.
Dopo l'incident, la sô spoie e fo rimpatriade e compagnade da une slavine di int a pît partint dal Luna Park pe "Avenida Corrientes" fin a rivà tal cimitieri di "Chacarita" te citât di Buenos Aires, dulà che e je sepulide intun Mausoleu e che al dî di vuê a continue a sei mete dai soi numerôs amiradôrs
--
E ancje ducj o savin che “Carlitos” al cjante ogni dì miôr.
O podarès rindisi cont, se o clicais culì sot:
--
martes, 16 de junio de 2009
Madone di Mont
Il santuari di Madone di Mont al è il plui antîc de Regjon dal Venit, e un dai prins Santuaris Cristians. Il puest al par che al sedi stât une postazion dal Esercit Roman, trasformantsi tal timp tun paîs.
I Slâfs si stabilirin te regjon tal secul VIII, e clamavin a Castelmonte, il "Mont Antîc" (Stara Gora) e ae Madone, la "Vergjine Antighe". Cussì ancje a clamavin "Citât Antighe" al atuâl Cividât dal Friûl, distant dal Santuari un 9 chilometris cirche.
Za tal 1200,
la Glesie di Sante Marie di Mont, e jere une des plui impuartantis dal Patriarcjât di Aquilee.
La statue de Vergjine cul Bambin, che si venere al dì di vuê, e je stade intronade tal an 1479, al inaugurà il gnûf santuari, rifat dopo un incendii.
La statue, in piere massice che sostituîs une precedent, probabilmentri di len, e risalte il valôr de maternitât de Vergjine dant il pet al bambin Jesù.
---
Se ben vuê si po rivâ cu la machine fin sul plaçâl dal Santuari, in altris epochis pelegrinâ a Madone di Mont si lu faseve cuntun ben altri spirt, che al jere chel de fede e de pinitince, intant si leve su a pît, e cualchidun ancje discolç, cumplint une promesse o un avôt fat ae Madone.
Jo mi visi che di frut o levi cun dute la famee dai Milanês, (cun chest sorenon si cognosseve a Tresesin i De Agostini).
Si rivave fin sot de mont cul cjar e si leve su a piduline.
¡ Ariviodisi Madone di Mont, pas e ben ¡
---
Madone di Mont e à il so Santuari ancje in Argjentine, la parochie si clame
" Nuestra Señora de Castelmonte ", si cjate te localitât di “Pablo Podestá” in provincie di Buenos Aires. La imagjin de vergjine more che li si venere e je rivade al paîs tal Novembar dal 1970.
Tal stes lûc al funzione la “Unione Friulana Castelmonte”, un puest di incuintri de numerose coletivitât furlane.
---
miércoles, 3 de junio de 2009
"Ricuarts" Il zuf di none Anzule
I mei nonos, Zuan Rivoldini e Anzule Grosutti, e an vut vot fiis, dome mio pari di om,a son nas ducju a Bertiûl, dome a mio pari e an podut mandalu a imparà il misteir di marangon, lis frutis (a'nd'erin siet ) cuant ca finivin dodis ains a lavin a lavorà in filande.
---
Il nono al faseve il marangon, e al veve un tocut di tiare pa la strade de Santissime, al semenave dut ce cal podeve, cuant cal veve une biele coce, ( di 2 o 2 chilos e mieç ) a la partave a cjase , e la none a faseve il zuf te cjalderie de polente.
La gnot prime a meteve la coce taiade a tocs a cuei ; a bunore devant dì a la spelave, po a la fruçave e la meteve a cuei cun la aghe che le veve cuete, i zontave il lat molzut da la so vacje, e tra i doi licuits a saran stats un tre litros, ai meteve un poc di zucar e un chilo di farine di polente in maniere di ploe, mescolant ben, dopo une ore sul fouc a meteve un biel toc di spongje.
---A ere une famee grande, si sentavin in taule prime di là al lavor a
mangja il zuf cul lat fret, par ve cjalt il stomi. Sal vanzave a la sere a mangjavin il zuf fret cul lat cjalt.
---
La none a lave a preà cuant ca murive cualchi femine dal pais, a vaive a si lamentave insieme ad altris feminis, al semearès che cjapavin ancje cualchi franc. Antighis usancis ca van scomparint. E dopo cun altris a puartavin il casson su lis spalis fin tal samiteri.
----
Ancje ta chest câs no ai modificât la grafie, conservânt la variante locâl che ognidun al à tal so mût origjinari di fevelâ. Chest al è un altri ricuart furlan di Alice, che e à volût scompartîlu cun nô.
---
Suscribirse a: Entradas (Atom)


text:
Su Radio Onde Furlane si va indenant a fevelâ di Friûl e di Europe e plui in gjenerâl dai diviers aspiets dal rapuart tra integrazion europeane, tutele des minorancis e autoguvier.
Chescj argoments a vegnin frontâts dentri di Friûl_Furlanija_Friaul_Friuli, l’Europa batte dove la lingua duole, program curât e condusût de bande di Marco Stolfo.
Dopo de prime pontade, dedicade al 35esim inovâl de aprovazion de bande dal Parlament euriopean, de Risoluzion suntune Cjarte des lenghis e des culturis regjonâls e suntune Cjarte dai dirits des minorancis, e dal secont apontament, là che si à fevelât de evoluzion de tutele des minorancis a nivel european de fin de seconde vuere mondiâl fintremai al dì di vuê, sabide ai 29 (e domenie ai 30 in repliche) i argoments frontâts a saran chei des visions europeanis e europeistis de cuistion furlane e dai contats e des colaborazions tra diviersis realtâts dal Friûl e altris sù par jù compagnis inaltrò in Europe in cont des rivendicazions e des azions di tutele e di autoguvier.
Il percors storic al metarà dongje lis ideis di Friûl e furlan di Achille Tellini, Felix Marchi, Pre Bepo Marchet, la partecipazion di une delegazione furlane ae fondazion de FUEN (Union federaliste des nazionalitâts europeanis), lis mobilitazions dal ’68 e lis rêts europeanis dai ultins cuarante agns.
Il program al fâs part dal progjet Friûl_Furlanija_Friaul_Friuli, l’Europa batte dove la lingua duole. Identitât, autoguvier, teritori e citadinance europeane, metût adun de bande de associazion di promozion sociâl e culturâl KLARIS cul contribût de Provincie di Udin, cun chê di proponi ocasions di cognossince e di riflession sul pluralisim linguistic e culturâl, sui dirits linguistics, su la citadinance europeane su la relazion tra unitât europeane, diversitât culturâl, partecipazion civiche e autonomiis teritoriâls.
La trasmisssion e va in onde juste doi dîs dopo che a Bruxelles – tant par confermâ cetant che al è srent il leament tra Friûl, furlan e Europe – a son stadis metudis adun de ARLeF, in colaborazion cu la Regjon Friûl-VJ e cul NPLD, dôs iniziativis dal titul Furlan Lenghe de Europe.
Altris informazions in cont dal progjet tal so complès e de trasmission in particolârs si cjatin culì: http://klarisweb.wordpress.com e www.ondefurlane.eu.


text:
25/04/11
Apontament Artetica-natura
Us segnalin chest apontament organizât dal grup naturalistic de associazion culturâl Artetica, joibe 28 aes 20e30 in Villa Muciana a si fevelarà di raspulis cul ricercjadôr de Universitât dal Friûl Simone Del Fabbro.
Pubblicato da LABORATORIOMUZZANA a 20:20 Nessun commento:
Etichette: artetica gruppo natura, associazion culturâl Artetica, circul culturâl Artetica, Raspulis, Simone Del Fabbro, villa muciana, zecche Friuli
18/04/11
04/04/11
Zovins furlans in musiche pe Fieste dal Friûl
Il public
Lait a viodi il video su youtube !
Lait a viodi il video su youtube !
Iscriviti a: Post (Atom)


text:
lunedì 29 dicembre 2014
I spirts a regnâ
4 coments:
- Giovanni Nello Malisano ha detto...
-
Bepi come simpri al è biel lei la tô conte ancje se no scuint che un fregul di pôre mi è vignude ancje a mi. Mi pareve di sintî, leint, lis contis di puare mê none, che us contave a pene dit il rosari prime di lâ a durmì.
- 29/12/14, 19:24
-
-
Biele Bepi, a dismof sensazions lontanes a di chei di une certe ete,e po dopo mi visi dal paver cal regnave tra nas e bocje, come ca tu as vut in ment,e las gruses,e i poleçs sui dets da lis mans,cence conta la compagnie dai pulçs,dai cimis,e vie denant cul brun,epur si jere contents.Mà,dificil capì chest vivi,forsit la zoventut dut perdone. Lussian
- 30/12/14, 15:09
-
-
Nelo e Lussian, a si podaressin zontâ zenoi e poleârs dai pîts scussâts a fuarce di dai rips ai balons di straçs pes stradis, pedoi e puce di stale. " Mame o ài mal di panze!" " Meti non Costance" e jere la medisine. Bepi
- 31/12/14, 17:32
-
-
Al sarès di meti dongje dutis lis storiis des agnis e nonis fatis par fâ pôre ae canae parce che a son endemichis dal Friûl e soredut de Cjargne.
Jaio
- 31/12/14, 20:32


text:
Archive for the ‘Zodiac Furlan’
SAGJITARI
Nassûts jenfri i 23 di Novembar e i 21 di Dicembar
Segn di tiere (al à bielzà cuatri çatis e doi braçs, no volarês mighe tacâi ancje lis alis o lis pinis?)
Sport preferît: Sapâ l’ort
Il Sagjitari, normalmentri, al è rafigurât tant che un centauri, creature mitologjiche, mieze om e mieze cjaval, cuntun arc par tirâ lis [...]
Posted on on Dicembre 14th, 2015 in
2015, Articoli, Dicembar, Zodiac Furlan |
No Comments »
SGARPION
Nassûts jenfri i 23 di Otubar e i 22 di Novembar
Segn di tiere (nol è bon di nadâ)
Leture preferide: La pagjine dai muarts dal Messaggero
Il Sgarpion nol è il segn plui preseât dal zodiac.
Par esempli, ae domande “Cuâl isal il to animâl preferît?”, cualchidun al rispuindarà il gjat, cualchidun il cjan, i furlans soredut la [...]
Posted on on Novembre 14th, 2015 in
2015, Articoli, Bete di Spere, Novembar, Zodiac Furlan |
No Comments »
Nassûts jenfri i 23 di Setembar e i 22 di Otubar
Profum preferît: la broade.
Cun pocje origjinalitât, chel che al à inventât l’oroscop al à decidût che chei nassûts sot dal segn de belance a son personis ecuilibradis (o scomet che se invezit de belance al ves cjatade la costelazion dal orloi, a saressin stâts precîs [...]
Posted on on Ottobre 14th, 2015 in
2015, Articoli, Bete di Spere, Otubar, Zodiac Furlan |
No Comments »
Nassûts jenfri i 24 di Avost e i 22 di Setembar
Segn di tiere (covential dîlu?)
Plante fortunade: la blave
Chei nassûts tal segn de Vergjine a son int precise, puntiliose, atente ai detais e ae organizazion. In sumis: a son in pratiche come ducj i furlans, dome un tic plui rompicitis.
Cun di plui, chei de Vergjine, [...]
Posted on on Settembre 15th, 2015 in
2015, Articoli, Setembar, Zodiac Furlan |
No Comments »
LEON
Nassûts jenfri i 23 di Lui e i 22 di Avost
Segn di aghe (no, no, o stavi dome mateant: al è un segn di tiere come ducj i segns furlans)
Proverbi: Miôr cent dîs di leon che une dì di leon.
Il leon al è il re di ducj i animâi, juste? No, naturalmentri.
Pai furlans, l’unic vêr [...]
Posted on on Agosto 17th, 2015 in
2015, Articoli, Avost, Bete di Spere, Zodiac Furlan |
No Comments »
Nassûts jenfri i 22 di Jugn e i 22 di Lui
Segn di Tiere, ancje se un pôc bagnade.
Dì dal an sfortunât: il prin di Mai (no si lavore)
Prime di dut: te astrologjie taliane, il “cancro” al è un granç, in chê furlane un gjambar.
Parcè po? La plui grande diference jenfri un granç e un gjambar [...]
Posted on on Luglio 15th, 2015 in
2015, Articoli, Lui, Zodiac Furlan |
No Comments »
Nassûts jenfri i 21 di Mai e i 21 di Jugn
Segn di Tiere, però un zimul al è di tiere de Grave, un zimul di tiere dai Cuei.
––
Proverbi preferît: “Miôr pan cence nuie che nuie cence pan”, ma ancje “Alc al è alc e nuie al è nuie” (un zimul al preferìs un, un zimul [...]
Posted on on Giugno 15th, 2015 in
2015, Articoli, Jugn, Zodiac Furlan |
No Comments »
TAUR
Nassûts fra i 21 di Avrîl e i 20 di Mai
Segn di Tiere
(come ducj i segns furlans, e no tiere cualsisei, ma propit tiere di cjamp, magari di blave)
–––
Metal fortunât: Il ram (e no ram cualsisei, ma dome chel de cjalderie de polente, e se al è plen di polente al è ancjemò plui fortunât)
Daûr [...]
Posted on on Maggio 12th, 2015 in
2015, Articoli, Mai, Zodiac Furlan |
No Comments »
ROC
Nassûts jenfri dai 21 di Març e ai 20 di Avrîl
Segn di Tiere (naturalmentri)
Plante fortunade: la blave
–––
Il segn dal roc si clame cussì par uniformitât cun l’astrologjie mondiâl. Par vêr, cualchi studiôs furlan di astrologjie e à viodût che zontant lis stelis da la costelazion dal roc intun altri mût, a puedin vignî fûr ancje [...]
Posted on on Aprile 12th, 2015 in
2015, Articoli, Avrîl, Zodiac Furlan |
No Comments »
PES
Nassûts jenfri i 20 di Fevrâr e i 20 di Març
Segn di Tiere (sì, ancje il pes al è un segn di tiere. Tal oroscop furlan ducj i segns a son segns di tiere)
–––
Dì de setemane fortunât: i dîs di vore.
Prime di dut, i pes furlans a son pes di aghe di Tiliment. E bielzà [...]
Posted on on Marzo 17th, 2015 in
2015, Articoli, Març, Zodiac Furlan |
No Comments »
Nassûts jenfri i 22 di Dicembar e i 20 di Zenâr
Segn di Tiere
Piere fortunade: il modon
–––
Te mitologjie, il capricorni al è une bestie mieze pes e mieze cjavre: un pôc di mâr e un pôc di mont. In pratiche, il capricorni furlan al è un miscliçot tra un cjargnel e un furlan de Basse.
O podês [...]
Posted on on Febbraio 17th, 2015 in
2015, Articoli, Bete di Spere, Zenâr-Fevrâr, Zodiac Furlan |
No Comments »


text:
SLOVENIE. Il Guvier sloven al va indevant a piedi tocs, ma la economie e sta lant ben
Il decim secont guvier de Republiche di Slovenie, vuidât di Miro Cerar, al va indevant a pierdi tocs, cundut che il prin ministri al continui a pontâ tant su la stabilitât de coalizion. Che si manten sì inalterade (ancje se no son mancjadis tensions tra i partîts aleâts), ma in mancul di doi agns de sô nomine, sucedude ai 18 di Setembar dal 2014, l’esecutîf sloven al à cambiât za siet ministris (vot se o contìn ancje la rinunzie di Gojko Koprivec ae candidature a ministri de economie, dopo che cheste e jere stade bielza uficializade).
Il prin a dimetisi al è stât Jožef Petrovi (economie), pôc dopo dal insediament dal guvier. Violeta Bulc (disvilup) e je stade nomenade comissari european e e je stade duncje sostituide daurman. A son stadis fermadis prin de ore ancje lis esperiencis di Stanka Setnikar Cankar e Klavdija Markež (istruzion), Janko Veber (difese) e, chest an, Julijana Bizjak Mlakar (culture).
L’ultin in ordin cronologjic a dimetisi al è stât, in maniere no spietade e par motîfs personâi, il ministri des financis Dušan Mramor, pedine clâf dal guvier e persone preseade intal propri setôr in ambits internazionâi academics e politics. La riviste londinese The Banker, dal grup editoriâl Financial Times, lu à nomenât ancje ministri des financis european dal 2016. Il rûl di Mramor, che al è stât za ae vuide dal stes dicasteri tra il 2002 e il 2004, al è stât decisîf pal consolidament des financis publichis slovenis e pe jessude de Slovenie de crisi cence che si sedi fat necessari l’intervent de troika e cence jutoris internazionâi. Cundut des politichis di austeritât al è rivât a fâ calâ il deficit e a fâlu tornâ disot dal soiâr Maastricht dal 3% ancje cressint la spese publiche cun intervents tant che il sbloc dai auments salariâi dai dipendents publics. Il sucès de sô politiche finanziarie, ricognossût ancje de stesse Comission Europeane che e à sierât la procedure par deficit ecessîf inviade intal 2009, al è confermât ancje dai indicadôrs economics che a van indevant a miorâ.
Daûr dai dâts dal Ufici di statistiche statâl sloven il Prodot interni sporc al è cressût intal prin trimestri dal 2016 su base anuâl dal 2,5%. Ae cressite a àn contribuît soredut lis esportazions (+5,3%). A cressi però ancje il consum interni (0,6%). Il miorament de situazion economiche slovene e je confermât ancje dal câl dal tas di disocupazion. A fin Jugn in Slovenie intal regjistri dai disocupâts a figuravin 99.795 personis. Il lôr numar al è lât jù sot dal soiâr dal cent mil pe prime volte dopo il 2010. In confront di Mai il numar dai disocupâts a Jugn al è calât dal 2,4%. Rapuartant il dât al Jugn 2015, invezit, i disocupâts a son calâts fintremai dal 9,5%. Un trend che al cjate conferme ancje intai dâts di Mai cuant che il tas di disocupazion rispiet di Avrîl e al stes periodi dal 2015 al è stât penç: 3% su base mensîl e 9% su base anuâl.
A son otimistichis ancje lis previsions de Bancje di Slovenie pal futûr de economie dal Stât. Par la Bancje Centrâl, di fat, la cressite economiche e rivarà chest an al 1,9%, e intal 2017, ancje in graciis de circostance favorevule a nivel globâl, al larà sù al 2,5%, intal 2018 al 2,6%. A varessin di miorâ di consecuence ancjemò di plui ancje lis cundizions intal marcjât dal lavôr. Daûr dai analiscj de Bancje di Slovenie il tas di disocupazion al larà jù intal 2018 al 7,4% (intal 2013 al jere parsore il 10%). Dal an che al ven al tornarà ancje la inflazion che e sarà su par ju dal 1,5%.
Cundut dai bogns risultâts otignûts fin cumò, la Slovenie però al varà di continuâ su la strade des riformis struturâls e il gnûf ministri des financis al varà di frontâ sfidis impuartantis. Pal moment la vuide dal dicasteri e je stade rimetude a Alenka Smerkolj, ministri pal disvilup economic e pe coesion europeane. Il prin ministri Cerar, dopo lis dimissions di Mramor, al à anunziât che il gnûf ministri al vignarà nomenât a fin Avost o a Setembar. ❚
Tjaša Gruden


text:
Antartic
L'Antartic al è il continent plui meridionâl de Tiere, logât ator dal Pôl sud. Si cjate intal emisferi sud, pe grant part a sud dal circul antartic, e al è circondât dal Ocean meridionâl. Cun 14.4 million km², al è il cuint continent plui larc come superficie, daspò di Asie, Afriche, Americhe dal Nord e Americhe dal Sud; l'Europe e l'Australie a son invezit plui piçulis. Il 98% dal Antartic al è cuviert de glace, cuntun spessôr di almancul 1,6 km.
Come mediis, l'Antartic al è il continent plui frêt, plui sut e cun plui aiar, e e à la elevazion medie plui alte di ducj i continents[1]. Par vie de scjarsis precipitazions, fûr che su la cueste, l'Antartic al è in pratiche il plui grant desert dal mont. No son residents permanents, e chest continent nol à mai vût une popolazion indigjene. A rivin a vivi dome ciertis plantis che si son usadis e animâls, come pinguins, fochis, musclis, lichens e tancj gjenars di alghis.
Il non Antartic al ven dal grêc antarktikos (avtapktιkός), che al vûl dî "opost al Artic."[2] Ancje se i mîts e lis speculazions suntune Terra Australis ("Tiere meridionâl") a forin fatis za inte antichitât, la prime volte che il continent al fo viodût al è considerât inte spedizion russe di Mikhail Lazarev e Fabian Gottlieb von Bellingshausen, intal 1820. Purpûr, il continent al restà dismenteât pal rest dal XIX secul, par vie dal ambient ostîl, mancjance di risorsis e isolament.
Il tratât antartic al fo firmât intal 1959 di dodis paîs; al dì di vuê, al è stât firmât di cuarante cinc paîs. Chest tratât al proibìs ativitât militârs e gjavis di minerâi, ma sosten la ricercje sientifiche e protêç la ecozone dal continent. Al moment a son puartâts indevant esperiments di plui di 4000 sienziâts di diviers paîs e cun diviers obietîfs e interès.[3]
Referencis[cambie | modifiche il codiç]
- ↑ National Geophysical Data Center. National Satellite, Data, and Information Service. Retrieved on 9 June, 2006.
- ↑ Liddell, Henry George and Scott, Robert (1940). ἀvtapktιkός. A Greek-English Lexicon. Clarendon Press. Retrieved on 12 February, 2006.
- ↑ Antarctica - The World Factbook. United States Central Intelligence Agency (2007-03-08). Retrieved on 2007-03-14.


text:
Une
propueste di leç su lis lenghis minorizadis fate indenant dal
deputât breton Paul Molac e sarà discutude tal Parlament francês
ai 14 di Zenâr. A nancje doi mês dal bloc de ratifiche de Cjarte
europeane des lenghis regjonâls o minoritariis de bande dal Senât,
cheste iniziative e ponte a infuartî la presince di chestis lenghis
te scuele, tai media e tai spazis publics. In plui di slargjâ lis
oris pal insegnament des lenghis minorizadis, la propueste di leç e
permetarès ancje aes coletivitâts teritoriâls di finanziâ lis
rêts privadis di insegnament a imersion tant che lis ikastolak
baschis o lis diwan
bretonis. La normative e larès po a promovi e a razionalizâ l’ûs
des lenghis propriis inte segnaletiche e inte comunicazion des
aministrazions publichis locâls. Sul front dai media, si ponte
invezit a incressi la programazion intes lenghis locâls su la
radiotelevision publiche che cumò e je di 400 oris par an su France
3 (600 pe corse Via Stella) e di cualchi ore su France Bleu.
Font:
Agence Bretagne Presse,
17/12/15


text:
Il popul scozês al à di jessi sintût sul so avignî, par chest si larà indenant cul progjet di inmaneâ intal 2010 un referendum su la autodeterminazion de Scozie. A dîlu al è stât il prin ministri scozês Alex Salmond (SNP) intant de presentazion denant dal Parlament di tredis progjets di leç che il so esecutîf al intint svilupâ tai prossims mês. Tra chescj si cjate ancje la propueste di leç par un referendum che al autorizi il guvier scozês a inviâ lis tratativis cun chel di Londre par rivâ ae indipendence. Rispiet al sì o al no al procès di indipendence, dut câs, par Salmond il referendum al varès di previodi ancje une tierce opzion, ven a dî chê di un aument dal autoguvier de Scozie. Su la cjarte, il SNP e i Verts a son i unics partîts rapresentâts in Parlament a pro dal referendum su la indipendence. Conservadôrs, Laburiscj e Sociâl Democratics, di fat, a van dilunc a oponisi al progjet, ma a àn di fâ i conts cuntune opinion publiche che si mostre a pro dal referendum cun percentuâls che, a seconde dai sondaçs, a van dal 60 al 80%, ancje se chei che po a votaressin pe indipendence a son ancjemò sot dal 50%.
Font: The Guardian, 01/09/09; Nationalia, 03/09/09


text:
Partigjan
Il partigjan al è un combatent armât che nol fâs part di un esercit regolâr, ma a un moviment di resistence organizât in grups. In Italie, cu la peraule partigjan, si intint normalmentri cui al faseve part de Resistence taliane in te Seconde Vuere Mondiâl. Carateristiche dal partigjan al è il no vê intor une divise militâr.
La vuere partigjane e je scuasit simpri une vuere di resistence cuintri une ocupazion militâr, une colonizazion di un teritori de bande di cualchi paîs. Tal chest sens, si ricuardin l'Esercit di liberazion de Jugoslavie, la Resistence todescje (la Rose Blancje e la Rote Kapelle). Jerin moviments partigjans ancje tal cas di vueris civîi come tal câs de vuere civîl spagnole.
Carateristichis dal partigjan[cambie | modifiche il codiç]
- Partecipazion volontarie
- Nol puarte une divise militâr o cualchi segnâl di ricognossiment (pal dirit internazionâl al ûl di jessi une fuarce iregolâr)
- Organizazion in grups armâts
Leams esternis[cambie | modifiche il codiç]
- Partigiano, tal vocabolari di treccani.it
- Partigiano, te enciclopedie di treccani.it


text:
venerdì 8 luglio 2011
Creme di sclopìt e...
Creme di sclopìt, di radic di mont.. Dut cà di SlowFood a Glemone. Dulà cjatalu? Cimut falu? Par furtune chel è Internet e cjalait ce che si cjate. Ma no sen a fà concorenze ai blog di cusine, ma par fevelà di abinaments. Cuand che ai cjercjat chist vin ai pensàt subite ai crostins cun le creme di sclopìt: Sauvignon 2010 Pitars. Profumat, fresc, che nol stufe e cun tune persistence par fasi notà. Viarzidure di une cene, par poi continuà magari cun pès al for...
Ma no stet invidà chei che no aprezin....no mertin chestis sensazions...
Ma no stet invidà chei che no aprezin....no mertin chestis sensazions...
Pubblicato da spirt di vin a 18:18
Etichette: abinament, vin furlan
Nessun commento:
Iscriviti a: Commenti sul post (Atom)


text:
VIERZIDURE - Il valôr di Aquilee al è vuê, te cussience di une identitât
Interviste cun Gabriele Pelizzari, autôr dal libri “Il Pastore ad Aquileia”, un gnove leture dal paviment musîf de aule sud de Basiliche Mari dal Friûl
Cemût nassie la idee dal libri?
Intune lezion dal cors di Storie dal Cristianisim antîc dedicât al Pastôr di Erma – al jere il 2000 e o jeri ancjemò matricule –, il prof. Cacitti nus à proponude une diapositive de aree ocupade dal panel dal Gjal e de Copasse inte aule Sud. Vint acetât une mê osservazion relative ae partizion gjeometriche di chê zone, il professôr mi à domandât di destinâ une note di pocjis riis che al varès doprât inte recension di “Le porte della salvezza”, un libri di Renato Iacumin: i ai consegnât un scrit di 5 pagjinis. Mi à invidât alore a preparâ un articul curt dilunc de polse estive. Al è stât propit in chel Istât che, aprofondint il studi, o ai isolât chê che o definìs la “triangolazion rete”, o sedi la costruzion di un triangul retangul pontât sul baricentri des figuris principâls dal paviment musîf. O ai clamât entusiast il professôr, comunicantji par altri che lis pagjinis che o vevi butadis jù a jerin sul centenâr: mi visi ancjemò il sconciert inte vôs di Remo Cacitti. In ogni mût, di chês 100 pagjinis al è nassût il percors che mi à puartât ae publicazion dal libri.
Parcè une tesi propit sui mosaics di Aquilee?
Pûr vint visitât di persone la Basiliche di Aquilee dome tant tart, o soi stât cussient daurman de cifre documentarie enorme cjapade dentri intal mosaic teodosian. A incuriosîmi e je stade ancje la sproporzion impressionante tra chest document e i studis relatîfs. Jessint intant lât indevant il gno iter academic, il gno prin studi – che al veve di jessi incentrât dome sul aspiet gjeometric dai mosaics – al è stât ampliât ancje de interpretazion des imagjins, deventant la mê tesi di lauree.
Parcè la aule Sud e no la aule Nord?
In sostance parcè che il mosaic dal aule Sud al esist, intant che il mosaic de aule Nord al è stât comprometût de costruzion dal cjampanili di Popon. La uniche leture plausibile di chel che al reste de aule Nord mi somee che e sedi chê proponude di Renato Iacumin – che al coleghe in sostance il mosaic ae Pistis Sophia –, ma la insuficience de testemoneance musive, insiemi cu la ambiguitât estreme dal test gnostic, no permet di tradusi la ipotesi in tesi. La aule Sud invezit e je complete e, in gracie ancje dal orizont teologjic plui ampli di riferiment, e permet une analisi plui aprofondide e articolade.
Il paviment musîf tant che strument di catechesi: ma cemût nassie cheste idee?
Ae epoche de realizazion dai mosaics, dome une élite cetant limitade e veve acès ae leture des Scrituris e di ducj chei tescj che a costituivin il “fondament” teologjic de proprie comunitât. I mosaics duncje, fissant la catechesi aquileiese midiant di un codiç espressîf acessibil par ducj, cence dibisugne de intermediazion di un letôr, a deventin un “depositum fidei” pal popul, pardabon un manifest, fat disponibil a ducj.
Cuâi sono i indizis?
Cence dubi chei racuelts di Enrico Marcon e, in misure ben plui grande, di Renato Iacumin. Plui in gjenerâl, però, si à di vê indiment i supuescj di metodi fissâts des ricercjis de scuele todescje su la art imperiâl – che si pensi a figuris tant che Tonio Hölscher e Paul Zanker –, strument autentic di propagande istituzionâl dal imperi. Al è stât duncje naturâl pai cristians che a àn vivût in chê volte ricori ancje aes imagjins par comunicâ la lôr fede.
Ce isal il Pastôr di Erma?
Il Pastôr di Erma al è un dai tescj plui antîcs de tradizion cristiane – in maniere sintetiche si pues definî une catechesi leterarie di tenôr apocalitic –, componût par ce che si pues pensâ a Rome viers il 130 e.v. (de ete volgâr, ndr); cuasi contemporani, a volê prestâ fede a cualchi ipotesi resinte, massime statunitens, al Vanzeli di Luche, che la sô datazion si volarès posticipade in maniere nete fin al 110 e.v. Al è stât un scrit tant difondût inte Antichitât – ma la sô fortune no si è studade nancje inte Ete di Mieç –, atestât ancje dal codiç Sinaitic; par tant timp al comparìs tra lis listis dai tescj canonics. Cumò al è daûr a vivi une gnove “Vierte” di studis e di analisi.
Cui jerial il so autôr?
Erma – che lis fonts in Antîc a coleghin a Aquilee ricuardant la parintât cun lui dal vescul di Rome, Piu I (al è curiôs che il vescul di Rome al vegni ricuardât pe sô consanguineitât cun “Erma, di origjin aquileiese”, e no vicevierse) – al reste un personaç che la sô biografie e risulte scuasi no cognossude. Par altri viers, cheste notizie – di liende o storiche che si le vueli calcolâ – e conferme il lustri che la Aquilee cristiane e veve di gjoldi inte Antichitât.
Cuâl jerial il rûl di Aquilee tal Cristianesim antîc?
Al è cognossût il rûl de metropoli inte scachiere gjeopolitiche de Antichitât: no tant diviers, inte costelazion des glesiis antighis, al veve di jessi il “pês” de comunitât cristiane locâl. Il probleme di Aquilee al è la resistence a frontâ il studi “in autonomie”; cheste atitudin, insiemi cu la grande prudence che e anime tante part de bibliografie a cheste dedicade, e pues dome che determinâ la perifericitât che e caraterize la memorie di Aquilee inte considerazion dai plui. Ben diviers, invezit, par Antîc: di là di Erma e Piu I, al baste visâsi de stagjon Cromaziane, o de “Letare di Jacum”, preservade intal Cjanul ocidentâl in gracie ancje de valorose difese che e à fate propit Aquilee; par tasê di chel altri grant naufrac, socorût di Aquilee: Origjen, tradusût e tramandât, cundut dal discredit là che al colà.
Dispès si sint a fevelâ di Aquilee tant che “seconde Rome”, ma de sô tesi al somee che nol sedi chest rapuart di subalternitât. Nus spieghial?
Il rapuart cun Rome al è un probleme che si pon cuasi simpri in tiermins che a distradin. No crôt che al sedi mai esistût un sôl cristianisim: fin dal timp dai apuestui, clamâts a misurâsi cuntun anunzi che al savolte, che dal sigûr a àn interpretât e a àn declinât in manieris tant difarentis – che si pensi al cussì clamât “incident di Antiochie” –, lis variis comunitâts cristianis a àn vût di disvilupâsi daûr paradigmis teologjics particolârs, a ben che cuasi simpri compatibii a plen. Vuê la confession catoliche e loghe inte sede romane il propit baricentri: chest risultât, però, al è risultât di un percors milenari, fat pussibil di un sfuarç di aprofondiment cence polse e di comprension di se, che no i son nancje mancjadis, come che si sa, stagjons une vore gravis. In passât a esistevin diviersis comunitâts – tra chestis Aquilee e Rome – che a reclamavin, par lustri e par antichitât, un rûl eminent, ognidune però tacant de proprie identitât autonome. Ancje lis provis di prae-valere su chei altris a jerin cun modalitâts e daûr principis ben diviers di chei che a caraterizin la nestre contemporaneitât.
Parcè si isal simpri insistût suntune vision edulcorade e folcloristiche dai mosaics?
Assumi la imagjin tant che “document” e no dome tant che “monument” al è presupuest di metodi avonde resint. Ancje par chest no si pues rabiâsi cun cui che tal passât, basantsi suntun altri metodi sientific, al meteve ae base al propri lavôr altris premessis. I timps a saressin però aromai madûrs par acetâ chest vision inovative, ma logjichis di basse buteghe a smirin vuê a conzelâ il dibatiment. Cun di plui, e je une tindince distradante e cetant odeose chê di ridusi la storie al pinsîr, aes azions, aes decisions des solis élites, come se la umanitât e fos dividude tra une cente minuscule di erois e une enorme, indistinte, masse di vuarps, cjadocs, beotis. A chest, e va zontade une atitudin difondude al ûs strumentâl de storie: il passât, che al varès di insegnânus cui che o sin, al ven sdrondenât di ca e di là par legjitimâ ce che o crodìn di jessi. Ducj chescj elements si son incagnîts su Aquilee tant che suntune vitime ideâl.
Dispès si fâs il confront cu la realtât di Piazza Armerina, parcè?
Piazza Armerina e je une vile tarde antighe al centri de Sicilie, note pai tancj mosaics presints: la estension complessive e je superiôr dal sigûr al paviment musîf de Basiliche di Aquilee, ma nissune porzion singule di chei mosaics e rive ae imponence dal sôl paviment de aule Sud aquileiese. Il ranc patrizi che le à comissionade al à colocât in chei mosaics un grant manifest ideologjic de ultime stagjon dal paganisim, religio classica. Chest grup monumentâl dispierdût intal cûr de Sicilie, ben vint une rilevance dal dut paragonabil – se no inferiôr – a chê dal complès teodorian, al à rivât a un nivel di cognossince mondiâl. Mês indaûr, par pûr gust, o ai fate une verifiche sperimentâl: intal catalic de biblioteche de Harvard University a esistin 6 titui dedicâts ai mosaics di Piazza Armerina e nissun a chei di Aquilee, a conferme dal fat che intai lûcs dulà che si cree dibatiment sientific si disvilupe cognossince e turisim.
Il rûl di Aquilee vuê?
Aquilee e je forsit l’unic – e dal sigûr chel plui significatîf – tra i lûcs che o cognòs bon di gjenerâ identitât: al è straordenari il rûl propulsîf, il significât ancjemò atuâl che al ven assegnât di tancj Furlans ai “valôrs” di chescj mosaics. A pet di cheste cussience, forsit ancjemò no maioritarie ma dal sigûr tant fuarte, i mosaics di Aquilee a rapresentin une ereditât preziose, e chest al è un fat râr pardabon. Dopo, al è il daûr de medaie: lis potenzialitâts sientifichis e turistichis di chest lûc no son ancjemò disfrutadis in maniere adeguade.
Cualis sono stadis lis reazions dal mont academic al So studi?
Chei che ur ai sometût il test mi àn dimostrât subit un preseament grandon; par altri, se la mê tesi di dotorât e vignarà publicade, tant o ai di dâ mert a chest libri. Purtrop, la circolazion dificoltose e penalize il dibatit sientific.
Nus comential il passadôr che al passe parsore dai mosaics o la costruzion in muradure poiade al batisteri e screade di pôc?
No vuei limitâmi ai manufats singui che in dut câs, ancje se in divierse misure, no rivi a condividi. Un passadôr tant che chel presint dentri de Basiliche Mari al sarès ideâl par Piazza Armerina che e je un lûc dal passât; ma par Aquilee, ancjemò cussì vive, chest gjenar di intervents al assum i conotâts dal drame. Meti sot di une teche ce che al vîf, al vûl dî copâlu. Se la impuartance de Basiliche e ven confinade intal passât, Teodôr e la sô comunitât a viodaran proclamât il lôr faliment. Pal moment, però, il valôr di Aquilee nol è passât, ma presint inte cussience di une identitât. Ce che o deplori, in fin dai conts, no je cheste o chê soluzion, ma il principi: trasformâ un lûc vivent intun cadavar monumentâl di “netâi vie il polvar” tra lis scansiis di une “vetrinute” museâl.
Christian Romanini


text:
Premi Friûl 2013, lis semifinâls
Screade la edizion 2013 dal Premi Friûl, il concors musicâl che al à chê di premiâ la miôr gnove propueste de musiche furlane.
Inmaneât di Radio Onde Furlane e Arlef, chest an il premi al è deventât torzeon cun 4 seminâls ator pal Friûl.
O ai vût il plasê e l'onôr di fâ part de jurie de seminâl di Cjasarse li dai zardins di palaç Brinis, dulà che o ai podût gjoldi une biele serade di musiche: ve chi cualchi foto.
La jurie, propit pal biel nivel des esibizions e à volût segnalâ sedi la frescjece dai Residui di Chernobyl e la rinassite dai Mig 29 Over Disneyland e di premiâ mandantle drete in finâl la Terenzio Blues Band di Treli: la Cjargne si conferme farie impuartante pal panorame musicâl di dut il Friûl.
La serade, presentade cun snait e simpatie di Isabelle Grattoni e Enrico Vueli di Clap, un dai Cjastrons, si è sierade cu la esibizion dal grup ospit dai Pantan, une conferme!
E usgnot il premi Friûl al va indevant cu la seconde seminâl di Muçane. La prossime che e ven, a Cormons e Comelians: ve ca dut il program.


text:
Canadà
Il Canadà al è une monarchie costituzionâl de Americhe setentrionâl, formade di 13 provinciis federadis. La sô capitâl e je Ottawa. La regjine e je Elisabete II dal Ream Unît. Il prin ministri al è Justin Trudeau, dal Partît Liberâl dal Canadà.
Tabele dai contignûts
Il Canadà e i furlans[cambie | modifiche il codiç]
In Canadà al è presint un grant numar di emigrants furlans. A son presints 16 Fogolârs Furlans.
Lis lenghis[cambie | modifiche il codiç]
In Canadà Inglês (marilenghe pal 60% dai abitants) e Francês (24%) a son lis lenghis uficiâls, ma tal Teritori dal Nunavut, là che al è insedât il popul Inuit, a son ricognossudis ancje nûf lenghis amerindis.
Te bande di soreli jevât la plui part de popolazion e fevele francês (soredut in Québec), te bande di soreli bonât a si fevele di plui l'Inglês.
Popolazion[cambie | modifiche il codiç]
Il Canadà al à une densitât di 3 abitants par chilometri cuadrât.
Bandiere[cambie | modifiche il codiç]
La bandiere dal Canadà e rapresente une fuee di aiar.


text:
Inte republiche taliane la leç statâl sui slovens e previôt za di agns la pussibilitât pai citadins di lenghe slovene che lu domandin di vê la cjarte di identitât bilengâl, pûr che a sedin residents intun dai Comuns che a son inte aree là che storichementri e je presinte, ancje se in forme minoritarie, la comunitât slovene. Dut câs in cierts Comuns de provincie di Udin, che pûr a son cjapâts dentri ta cheste aree delimitade, la concession de cjarte e je stade une vore faturose. Al è il câs di Resie, là che la prime cjarte bilengâl dade a di un resident che le veve domandade e je stade compagnade di polemichis une vore pesantis e fintremai di diviers ats di intimidazion. Ancje a Cividât, là che si à une presince significative di nazionaliscj talians, no son mancjâts i problemis. Dut câs dopo diviers mês che e jere stade presentade la domande e dopo no pôcs rimants e pidiments fats indenant de aministrazion locâl, ae fin ancje ta chest Comun e je stade dade fûr la prime cjarte di identitât par talian e par sloven.
Font: Novi Matajur, 11/01/12


text:
lunedì 23 febbraio 2015
Le Rodeane
Al jere il mês d’Avost, une zornade tal plen de canicule. Nol jere cristian, in chê dì, come che si dîs, che nol fos dut un pêl un got. “Nancje vuê, che il soreli al spache i claps, no pues lâ a polsâ, come chês babatis dal paîs”. Cussì e bruntulave la Rodeane, fevelant di bessole.”
“Sacrament chês li, a sudin dome sot da lenghe… Cun ducj i peçots che a vegnin fûr des lôr bocjis, tu podaressis fâ l'aventari a dutis li fantatis che a àn di maridâsi chest an e chel che al ven. Jo no ài timp di pierdi come lôr. Lis cuninis no puedin spietâ, a son in calôr… chest al è il moment bon…” E veve zontât.
Di un pieç, di cunins, tal paîs, no ‘nd jere un. Colpe des grusis, e jere stade le murie di dutis chês puaris bestiis.
Pardabon, propit puaris bestiis, ma ancje puare Rodeane che cul lôr cicin, une volte, e podeve cjapâ un franc par meti sù la pignate.
Di cuant che e jere stade la lôr murie, dibot, puare femine, e murive di fan.
Ven a stâi, che, in chês zornadis, un so nevôt, i veve puartât dôs cuninis par tornâ a implantâsi di gnûf cun chês bestiis. Cussì e varès podût, come che e veve simpri fat, tornâ a vendi la lôr cjar, tant domandade tal paîs. I bastave dome cjatâ il cunin di monte e dut al sarès tornât come prime.
Gracie a Diu, fevelant dal plui e dal mancul, cun Bepi, chel di “Cain” e jere vignude a cognossince, che lui, a cjase sô, al veve plui di cuarante cunins, cun di plui, trê, che ju tignive propit pe monte.
Biade, jere contente come une pasche. E varès cussì podût, compagnâ li sôs cuninis, e comprâ, di lui, che ju vendeve, cussì i veve dit, un cuatri cinc bestiis di copâ subit, che di sigûr, prime di domenie, e varès cjatât cui che lis varès compradis. Un afâr pardabon.
Vevin batût a pene lis dôs, che la Rodeane, cjaminant sot la ombrene des cjasis, cu lis cuninis in calôr, une par sporte, e cun altris cinc sportis vuedis sot i braçs, par chês altris bestiis che e veve di comprâ, si jere inviade, cjapant la volte par lâ sù li di Cain.
Puarete, ancje se secje come un breon, il scjafoiaç la copave lu stes: no rivave al à indenant.
Rivade tal curtîl, Sunte, la femine di Bepi, viodintle cun dutis chês sportis le cjalave come se e fos stade un marzian.
“Rodeane, par ce sêstu vignude culì? Sêstu vignude, forsit a cjatâmi?” i domande.
“O ài puartât cun mê lis cuninis par compagnâlis, e daspò volarès comprâ un cuatri bestiis, che come che tu sâs, jo, par cjapâ un franc, dopo o vent pes fameis. Bepi, il to om, mi à dit che seis ben plantâts cun chestis bestiis, ancje se je stade la murie”.
Sunte, puare femine, a sintì lis sôs peraulis, no saveve se ridi o vaî. Cuai cunins? Non veve nancje lis gabis. Il so om il solit mataran, i veve fat intindi a che puare cristiane ce che nol jere vêr. Un vêr balonîr.
E cumò ce podevie fâ. Ce podevie dî a chê biade, che i veve crodût? Diu al vûl che sot il seglâr, tal fresc, Sunte, e tignìs simpri il butilion dal vin par Bepi, che nol podeve stâ cence. Cussì, fate jentrâ, dopo vei jemplât une tace di un cuart i à contade la veretât.
“Bausâr che nol è altri, balonîr. Che i vignis il cagot cumò, che al è a butâ sù malte su la armidure” vaint e ridint la Rodeane e ripeteve.
Par fortune, che di bagnâ la pivide, a le Rodeane, no i displaseve e, dopo il cuartut, 'nd à bevût un altri, e po un altri ancjemò. Vere, lis cuninis no à podût compagnâlis, puarete, ma no si sa nancje, se e je rivade, cui soi tombolons, a puartâlis a cjase, o se son ancjemò che a corin libaris come jeurs pal paîs.
di Nelo Malisano
Etichetis: Contis, Gjenar ironic, Gjenar romantic, Nello Malisano
mercoledì 18 febbraio 2015
Mê none Miute
Puare mê none e jere une di chês feminis che tant e decantavin i pulitics dal regjim fassist.
Alte un metri e novante, largje di flancs e cun curvis che Maranello al varès podut lâ a platâsi ,cul contribut di gno nono e veve metût in soreli ben disevot fîs, ducj mascjos (cun chei vot milions di baionetis ca ziravin pes placis a varessin frontât il mont di bessôi).
E veve tante venerazion pai nevôts, massime par me ,e jo no jeri di mancul, a part il fastidi ca mi deve cuant dal nas mi vignive jù il pavêr…
A tirave fûr sachete chel façoleton al pari di une tavuae di taule, dut imbombît di umôr dal sio nas (e tabacave la viele), dut chel tabac cussumât restât intor mi si tacave sul barbonçâl ruan e glaçat dal clime brumâl e cun grinte di comant mi vosave: “Sgnofre frut , sgnofre fuart” e jo sot di chel linzûl cefâ a trai respîr!
Biade e sante none, cuant a voi a Rome ti racomandarai al bon Bergoglio ch'a ti placi tal miôr puest dal paradîs, par chê bontât umane ch'a tu as vût pe to int e pal to prossim, ancje se chel tabac di nâs mi bruse ancjemò su la muse e il barbonçâl.
Di Luciano Marinig IW3 QRC
Etichetis: Gjenar ironic, Gjenar romantic, Luciano Marinig
lunedì 16 febbraio 2015
OH!
Bielzà da bocje, a pene plui alt che une cavoce, al jere simpri tentât di volê fâ ce che ducj a volevin impedî. Jerie chê, juste une voie di fâ il contrari o ben, jerie chê une grande voie di cognossi?
- Ce jerino chei odôrs?
- Parcè chei rumôrs?
Vôi spalancâts e mans simpri prontis, al meteve il nâs dapardut par sintî, viodi, palpâ, imparâ, lei, cognossi il mont, fâ domadis matis che, a part sô none, i grancj a cjatavin noiosis, biacemai insolentis o fintremai sacrilighis ma lui, al veve di savê:
- Ce platavino i grancj sore dai armârs?
- Ce platavino lis feminis sot des cotulis?
- Parcè le gjate no vevie 'l cûl come il gjat ?
- Parcè si aial di lâ a confessâsi?
- Parcè si aial di lâ a messe?
- Lis feminis, jerino dutis santis come madonis?
- Lis muiniis, jerino feminis cence frice? Come che i veve dite sô none?
- Parcè si aial di palpâ dome le man par saludâ invezit di palpâ...
- Palpâ cê ? I veve domandât sô none cuntune oh scandalizade ma 'ne bocje da ridi.
Li al jere lât a zuiâ cu le pine de sô vicine e al jere deventât miedi cinecologo, o alc cussí. Po al jere tornât da sô none e i veve dite che cumó al saveve, al saveve dut!
- Oh! ma ce brâf, cumó che tant tu sâs, a é ora di lâ a scuela!
- Joi, parcé lâ a scuele? No vevial bielzà imparât a lei? No vevial bielzà let doi Victor Hugos? E no savevial bielzà contâ chê dal ors?
Justementri, - A no s'in sà mai avonda, i veve dite sô none puartantlu a scuele.
I zucs di canai a jerin finîts li, sule puarte de scuele. Cumó al veve di imparâ a pensâ e, di che dí, da scuele in scuele, di robe in robe e da dí in dí, il timp al jere passât. Al cricâ dai siei disevot agns,cuntune creste da punk e une voie peste da fâ 'l gjal, al veve chê di fermâsi li parcè che al in saveve avonde.
Ma ce savevial? -No s'in sà mai avonda! I veve ripetût sô none prime di jentrâ tal ospedâl. Po I veve zontât che se l'ospedâl al cjapave cure dai cuarps, le glesie des animis e le scuele dai çurviei, par cjatâ le buine strade inte vite, al jere di bessôl.
- Ma viôt di no fâ come ducj eh? A chi, o ben i oms a son plevans da pari in fi o ben a train la vita duta in friça.
- Oh, Atu capît? I veve zontât.
Po e jere muarte.
Li al veve pierdût le creste ma le voie di cognossi a jere simpri intate.
Cul furlan te sachete e 'l talian tal cjâf nol veve avonde. Alore prime di dut: Lis lenghis!
- Oh, po plui s'in sà e miôr si và. Al diseve par parafrasâ sô none.
Biade none, no i vevie imparât a cognossi i Beatles cuant che chei altris a jerin inmó cun Claudio Villa?
Gracie di jê, dal inglês dai Beatles a chel dai Stones al saveve bielzà plui de prof. Po da splaze in splaze ogni istât al cambiave di mule e di lenghe e par lui, i agns 60, a jerin stâts i agns des lenghis.
- E va ben, ma trops 69 vevial fat e disfat par imparâ tant? .I veve dite un compagn ridint.
Sí, forsit praticâ lis lenghis “on the pillow” al lave plui svuelt ma cheste teorie da lâ da flôr in flôr, come une âf, cirint l'amôr che di frice in frice, disperât, al crodeve di cjatâ, no varès plasût a sô none e si cule sô barbe ae Lenin e i ocjâi ae Lennon al dave le impression di vê dut viodût, dut savût, dut let e dut vût, a fuarce di stâ dret tal so volê savê simpri di plui, i amôrs a jerin simpri plui curts, lis falopis simpri plui grandis e al pensave in francês che se al veve tout lu, tout vu, tout su, tout eu, al veve la impression di no jessi rivât nulle part, ven a stâ inniò come che diseve so none.
Al scuegnive cambiâ di zone almancul prime dai 33 agns par no finî in crôs come un crist.Si jere alore piturât il numar 30 sul cerneli e cjalantsi tal spieli al si jere domandât: E cumó?
Po al jere lât tal cimitieri a cjatâ sô none.
Oh! E veve di sigûr dite jê viodintlu rivâ.
E lui al veve capît dut: avonde zovin par rifâ il mont e avonde vecjo par no fâ lis stessis falopis, cul time is money te sachete, al si jere dât un limit par meti sù cjase, imprese e a 40 agns sunâts, a etât dulà che ogni cristian si impronte a deventâ nono, lui al jere pront a deventâ pari.
E al si jere sposât.
- Al bisugne contentâsi di ce ch'al ven. I veve dite sô none in tun sium. E cussí si jere contentât di vê 'ne frute invezit di un bocje.
Po, come se ducj i dîs a fossin stâts di Unvier e dutis lis gnots di Istât,il timp al veve tacât a svualâ e al jere bielzà ore di menâ le sô frute a scuele.
Jerie pronte? I veve domandât. Po I veve tacât a contâi di sô none e i diseve che prime che l'orloi al suni l'atom de sô vite al podeve dî che ce ch'al saveve al jere juste chel tant ch'al bastave par no fâsi passâ par mone e ancje se nol veve inmó podût doprâ dut ce ch'al veve imparât al veve capît, finalmentri, che no si savarà mai lei ducj i libris, mai vê ducj i bêçs, ni mai di mai amâ dutis lis feminis di chest mont.
- Atu capît? Al veve domandât. Ma jê no jere plui li.
In te strade une frute a coreve daûr de int. Si plantave devant e a diseve: - Oh!
E a restave li serie, cence movisi, cun tune OH segnade te front. Cualchidun al rideve di cûr, cualchidun di scuindon o cidin cidine.
Come sô mari, come so pari e forsit come le none.
di Jaio Furlanâr
Etichetis: Contis, Gjenar ironic, Gjenar romantic, Jaio Furlanâr
venerdì 13 febbraio 2015
ANGLIA FORD 1960
Di frut al zuiave cui amîs a contâ i colôrs des machinis; si sentavin su la piere dongje de ostarie dal paîs. Di gnot a passavin i siorats di Udin cu lis Triumph, in trê in gare cuintri une Mercedes. Une volte a vevin parfin riscjât di fâ il patatrac cuintri la 850 colôr cafelat di Don Gjesualt! Il prevost le veve viodue pardabon peloche! I siorats a podevin ben fâ i figos ma par Toni la machine plui biele e jere une e une sole e, cuant che e passave, i destave grande maravee e di grant le varès cjolte, di sigûr!
Anglia Ford 1960… cun chel musìc… a ûs une balene, une forme acuatiche, un barracuda cui doi grancj fanâi tanche voi e la grande invenzion dal lunot al contrari, cussì il veri no si sporcjave pe ploie e pe nêf!
Sì, le varès comprade, magari di un biel celestin ma… vignût grant nol rivà plui a cjatâle, nancje di seconde man: dutis rotamadis! Un siôr di Buri al veve une Anglia doi volums ma no jere la stesse robe… in ogni câs le veve ridote a un pulinâr.
Al veve vuidât tantis machinis ma mai la Anglia e cumò si moveve nome cul zirel o cul boston. I sunarin a la puarte. A jerin doi biei zovins scognossûts, cu la muse di lûs e cuntune biele mude blancje.
“Siôr Toni, ch’al vegni a fâ un zîr!” dissal un di lôr. Toni nol crodè ai siei voi a viodi la Anglia completamenti blancje che lu spietave difûr. E someave gnove di pache ma o jerin tal 2040!
“Cemût ise? La Ford e à tornât a fâ la Anglia? Cu la vecje linie?”
L’autist al jere ancje lui di blanc vistût e cu la muse di lûs. Dissal:
“Ch’al monti sù, siôr Toni. Lu menìn dal nestri Paron. I spiegarà dut…”
di Checo Tam
Etichetis: Checo Tam, Contis, Famei, Gjenar fantastic, Gjenar romantic
mercoledì 11 febbraio 2015
Il segni di crôs
Le prossime volte che tu ti fasis il segni di crôs, disubidìs a ce che ti veve, di frut, insegnât puare tô none. Une volte slargjade la man a drete e a çampe no sta fermâle sul pet, slungjile jù fin tal cavalot.
Ancje ce che che tu âs sot da tô panze e jenfri lis gjambis al un don di chel Diu che ti à dade la vite.
La sot nol è lûc di pecjât e, po’ ancje tu, tu vegnis di li. Lasse sta ce che disin i predis e i bigots dal paîs, lis brutis vedranis e i vieris vedrans che cun ce che àn là sot no àn mai capît nuie.
Là nol bat il soreli parcè che di lûs za 'nd è masse, baste dome savê piâ il cric. Il cric plui preseât che la nature e à savût regalâ a ducj chei che a àn i voi vierts, chei che no cognossin malizie, ma che a àn dome tante voie di vivi, di gjoldi, magari spielantsi, se mascjo, tai voi di une biele fantate, di cuintri in chei di un fantat.
Chest al è amôr, e no dome par brame di gjoldi, ma par desideri di vite, par voie chel mont al ledi indenant.
Dome cussì la storie a continue, a cjape colôr, e a nassin canais.
Le prossime volte che tu ti fasis il segni di crôs, disubidìs a ce che ti veve, di frut, insegnât puare tô none. Une volte slargjade la man a drete e a çampe no sta fermâle sul pet, slungjile jù fin tal cavalot.
Cumò lu disin ancje i teolics e planc, planc, che ancje chê e je gracie di Diu, lu capissaran ancje i predis. E là adalt si convinçarà ancje il puar San Pauli, puaret che in te vite si è propit sbaliât. Mancul mâl che Diu al è grant e lu à perdonât.
E cui sa, se cumò di la sù, ancje lui, no si spiele tai voi di cualchi Sante fantate, sintint fin te schene sgrisui di vite, il trim dal amôr. Chei sgrisui, chel trim che mai di vîf al veve provât. Son sants ancje chei.
di Nello Malisano
Etichetis: Contis, Gjenar poetic, Gjenar romantic, Gjenar sociâl, Nello Malisano
lunedì 9 febbraio 2015
Viaç di gnocis
Basili al veve simpri vût alc ce dî cui confinants dal curtîl, par vie des sôs gjalinis, ocjis, razis e altris bestiis ch'a levin a sporcjâ di là dai confins; i cunins lassant, in bande la puce, a no devin fastidi plui di tant, 'sint che a jerin sierâts tes gabis cence fâ rumôrs, e po a jerin bestiis une vore cuietis. Aben che la vere cuistion de dissidie, al jere chel benedet cjôt cagadôr insom dal curtîl dongje dai orts, ch'a nol jere mai stât metût a puest fin dal timp de division fate dai vecjos. Basili e la sô int par lâ tai servizis a vevin di traviersâ un toc di curtîl, lassât come transit, di proprietât dai confinants, e ogni volte e jerin cjaladis di traviers, passant parsore lis becadis che lis sôs sûrs fantacinis a vevin di sopuartâ, massime cuant ch'a vevin robis urgjentis di fâ. Dì par dì dispiets di une bande e di chê altre, ogni rimpin al jere bon par lassà la cariole dal ledan tal mieç dal troi di transit o ben bagnâlu al fin di lassâlu impantanât.
A viodilis cumò a somein monadis, ma al è propri da lis monadis di confins che a nassin lis vueris di division, baste pensâ cemût che àn dividût Gurize i Aleâts vincidôrs de seconde vuere mondiâl ae cunvigne di pâs, che a àn taiât in doi fintremai i cimitieris; mancul mâl che jerin aleâts! Inalore a vegnin i grisui dome a pensâ cemût ch'a puedin lâ di concuardie i popui dal Soreli Jevât di Mieç ch'a son miârs di agns ch'a si barufin cence polse propri par chel.
Basili a nol pensave cussì in grant parcè che no si intindeve di politiche, ma i tignive un grum ai siei bens materiâi, ancje par vie de volontât di meti sù famee, par no riscjâ la vedranance, rivât aromai su la cuarantine. Nol cirive cuissà ce, dome une buine femine di cjase, lavoradore e cence tancj grîs pal cjâf, e al rivuart al veve butâts i voi su Duine, ch'a no i displaseve nancje a jê.
Daspò la declarazion a la fantate, acuardi sore la dote, e vude la conferme de famee, i doi morôs a scomencin a pensâ a lis gnocis, cu la messe, il gustâ, i sunadôrs e a la fin al viaç di gnocis. No 'nd jerin bêçs di straçâ, ma Basili e Duine a vevin pensât a dut par fâ une biele figure soredut cu la int dal paîs, si che duncje e rive le sabide benedete e dut al va dret tant che une bale di canon.
Te setemane daspò, ai confinants a no i pareve vere di paronâ dut il curtîl sint che lis sûrs a no protestavin plui di tant, e inalore chei là, vie a sfolmenâ gjalinis, ocjis, razis e dutis lis bestiis cul risi di fai pierdi i ûfs a lis ovesariis.
A no jerin passâts plui di trê dîs de setemane di cheste naine, cuant che viers misdì un scornossi miscliçât cuntun zigâ uman mai sintût prime, a si è jevât sù viers il cîl, e une confinante cu la pale in man a cori daûr a lis bestiis che par salvâsi a scjampavin vie viers l'ort e la braide. Dut intune e no spietade, e a si vierç une barconete dal cjast, e une vôs rabiose e incagnide ch'a berle:
"Brute scrove schifôse, âstu finît di sfolmenâmi lis bestiis, pree il signôr ch'a soi in viaç di gnocis che s’a ven ju a ti scjafoi cu lis mês mans".
Nancje in viaç di gnocis Basili al jere stât bon di sopuartâ i confinants, tirant fûr la sô rabie cun chê sbrocade, che daspò al à paiade par dute la vite, come "il nuviç ch'al à fât il viaç di gnocis sul cjast".
di Bepi Zefon
Etichetis: Bepi Zefon, Contis, Gjenar ironic, Gjenar romantic
venerdì 6 febbraio 2015
Lis pinessis
Al jere masse cjalt par jessi il 4 di novembar. Toni e Gusto si jerin gjavâts lis gjachetis plenis di medaiis restant in maniis di cjamese. L’oratôr uficiâl al veve finît la sô pantomime. Plui di cualchidun al riduçave a sintî chel omenon cu la muse rosse a strambolotâ par talian. Gusto al veve dit sot vôs al amì: “Ma no puedial furlanâ? Al sarès miôr, no?”
“E chei colonei bassarûi cemût lu capissino?”
“Jo o crôt che no lu capidin nancje se al strambolote crodint di fevelâ talian…”
“Bon, al à finît… cumò o nin al rinfresc… e sarès ore, no?
Ogni an lis solitis robis: la bande, il pichet di onôr, i intervents des autoritâts, i discors dai uficiâi de caserme e po il president dai combatents… e finalmentri il ghiringhel prime di tornâ a cjapâ la coriere…
Te ostarie dulà che si tignive il rinfresc al jere un fantat plaçât devant di un dai prins zûcs di vuere: al jere un casson a ûs un flipper cuntune mitraie di plastiche pontade cuintri un scherm; di là dal veri a jerin lis sacumis di soldâts e camions lance-missii e il disen dal orizont dulà che a vignivin sù lis ombris di aeroplans bombardîrs. Alore il zovin al sparave a lis ombris cun chê mitraie-zugatul che e veve devant une sorte di missil trasparent, a ûs une imagjin olografiche: partît il missil, se al colpive une di chês ombris in moviment, sul fondâl al vignive fûr il nûl di une esplosion. I doi vieris combatents no vevin mai viodût prime da la ore une robe dal gjenar. A Toni i sarès plasût smontâ dut l’argagn par cirî di capî dulà che a jerin i trucs. Gusto al riduçà e al disè une batude a chel fantacin: “Deh, bulo! Tu sês aromai biel pront par lâ soldât te aeronautiche… ti metin te cuintriaeree, garantît!
Ti racomandi jo!”
Finide la maravee par chel strani argagn i amîs a tornarin al lôr ghiringhel ma dopo un pâr di tais e un paninut i doi a scugnivin passâ a saludâ i lôr compagns muarts sot di chê grande crôs…
A jerin a centenârs. Toni al tocjave cu la man lis letaris di bronç cui nons dai soldâts de prime vuere. Lui al jere rivât aromai ai otante ma lôr no! Si jerin fermâts a vincj… a vincjecinc… a trente. E i vignivin lis lagrimis. Parcè che si visave ancjemò di tancj di lôr. E al sintive l’odôr di chês pinessis li dongje: l’odôr de pâs, de pâs eterne. Rivât a un non cun des letaris coladis, _RANCO MI_N_ i tornarin sù tancj pinsîrs… nol rivà a tratignîsi de emozion. Po i vignì iniment ancje une osservazion che al veve fat al amì l’an prime. Si sa che i vecjos a voltis a ripetin chê e simpri chê…
“Cjale, Gusto: nol è nancje un cjapitani… ducj soldâts sempliçs, cualchi sergjent e pôcs i tenents…”
“Eh, sì… i pes piçui a levin simpri indevant a murî cuant che i grancj a stavin platâts…ma… e je ancje vere che ta cheste tiere disgraciade a son stât pôcs a podê studiâ par deventâ cjapitanis o colonei…”
“O pûr tu vevis di jessi minimo un cont par deventâ uficiâl…”
“Nô la nestre part le vin fate e no nus àn mai ripaiâts avonde.”
“Ce ben che si stâ achì. No larès mai vie… mi samee come di jessi ancjemò cun lôr… e mi capite simpri ancje in altris bandis… cuant che o sint l’odôr des pinessis…”
“Toni, se e ven une altre vuere o sin in buinis mans…”
“Sì, sì, cun chei coiars di prime… cun chê scufate largje… o varès voie di viodiju a vuidâ un atac!”
“Si cagaressin intor, tu puedis stâ sigûr!”
A continuavin a fevelâ.
I lôr compagns muarts a tornavin a vivi sot di chês pinessis intune dì di novembar avonde cjalde, tai prins agns ’70...
Sì, mi visi di chel, al veve di sposâsi, ah puaret… ce brute fin che al à fat… al veve di lâ in licence, pense… e chel tenent di Turin che al à fat di dut par mandâlu cjase prime, ma lui no… al oreve restâ par judâ i soi compagns… e chel altri? Chel che si jere platât te fabriche? Cemût si clamavial? Sì, sì, chel si jere salvât, lu vevin fat presonîr…ma il cjapitani no… no, chel mat là.. di bon che no jeri plui sot di lui se no cui sa ce fin che o varès fat, come che al jere capitât a puar Pauli… a Diu Diu… ce disgraciis…
Tantis vitis çoncjadis.
Tantis lagrimis.
Ogni an la stesse storie.
A respirâ l’odôr de pâs sot des pinessis…
Fin cuant?
di Checo Tam
Etichetis: Checo Tam, Contis, Gjenar romantic, Gjenar storic
mercoledì 4 febbraio 2015
Vueris di cunfin
Pieri Mian al veve tante braùre de sô stale. Al veve ben dusinte tra vacjis, taurs e vigjei. Di sigûr al jere lui il plui siôr di Sant Martin, il paîs des lungjis muraiis di claps.
Va ben, a jerin il Cont e il miedi, ma chei no contavin: il prin al veve za fat fûr mieç patrimoni lant a feminis e tai casinò; il secont, se e fos vignude la miserie, ce varessial mangjât? Pastiliis?
Pieri invezit, oltri a chel biel stalon, al jere proprietari di almancul cuarante cjamps. Suntun pâr di chescj no si jere sigûrs di dulà che al fos ben il cunfin e alore jere stade vuere cun chei dongje: cuntun so cusin a jerin svoladis botis sul sagrât de glesie dome par dôs riis di bacò; cuntun altri cunfinant la cuistion e jere ancjemò plui grivie… chel pote di Zefin nol saveve cun cui che al veve a cefâ: al jere miôr puartâi vie la femine, a Pieri, pitost che al molàs chel fossâl! Il fossâl al jere di Pieri! Lui al saveve di vê plene reson. Chel altri invezit ial veve jemplât di tiere e lu veve cussì cjapât dentri tal so cjamp di sorghete.
Vuere grande e jere stade! Dopo une serie di ordenariis pachis, Pieri al veve scugnût tirâ fûr la sô arme segrete: il massanc!
Zefin, plen di tramarole, al veve scugnût cedi e la dì dopo al veve paiât dai operaris par tornâ a scavâ il fossâl.
Insome, il nestri Pieri nol veve pôre di nuie, nancje dal diaul in persone ma ta chê disgraciade dì al deventà blanc come la ciere. Parcè?
Parcè che lis vacjis a tacarin a fâ un fisco trement. Lui al le daurman a cjoli il massanc e al jentrà inte stale, crodint di cjatâ i laris. E invezit… ce che nol viodè!
In pôc timp lis sôs bestiis, che al veve tant amât e curât, a tacarin a colâ muartis! Une dopo di chê altre.
La mangjadure” al pensà lui. “La mangjadure! Me àn invelenade!”
In efiets il fen che a stavin mangjants lis bestiis al veve un strani colôr: un vert brilant… come se al fos stât incuinât di une strane sostance… une melme… ma il nestri alevadôr al jere sigûr che, cuant che al veve mitût il fen la matine a buinore, al jere dut a puest!
“Adiudiudiu, mi àn di vê butât velen tes grepiis!” al berlà.
Nol podè fâ juste nie. Nissune bestie si salvà; cualchidune e resistè cualchi ore di plui ma dutis a la fin a muririn.
Plui tart a rivarin i veterinaris. Ju veve clamâts Bortul Ferace, un rivendicul che si jere cjatât par câs cu la sô biciclete dongje de cjase di Pieri. Bortul i veve fat il plasê di lâ a clamâ la Profilassi. E, daûr de Profilassi, a jerin rivâts ancje doi carabinîrs de stazion di Quadruvium. A jerin dismontâts di une Giulia 1300, armâts di mitra!
Sequestrare la stalla, i vevin dite. Ma cemût? Cemût secuestrâi la stale, ma sino fûr? I veve ben dite lui cui che al jere stât. A lôr carabinîrs i spietâve dome viodi ce che e jere la robe verde, il velen doprât. E invezit chei dordel a stevin li denant de puarte a pontâ il mitra par no fâ jentrâ nissun.
I vevin tornât il so imprest dome par parâlu vie.
Pieri al faseve i conts dut un dret, vacje par vacje, cirint di capì trop dan che i veve fat chel bastart.
E lis blestemis che nol diseve intant che al leve cjase di Zefin, cul massanc in man.
Ah se Pieri al vès let il gjornâl, savint che al jere capitât il stes a mieç Friûl...
di Milio dai cjans
Etichetis: Contis, Gjenar fantasience, Gjenar neri, Gjenar romantic, Milio dai cjans
lunedì 2 febbraio 2015
Ator pal paîs
Il cîl al jere ancjemò clâr ancje se il soreli aromai si jere dal dut platât daûr dai monts che si viodevin no tant lontan. E in chel cidinôr si sintive, ogni tant, dome un gri che al criçave forsit par dâmi il benvignût. Dopo tancj agns tornavi a viodi i arbui che o vevi plantât cu la scuele.
Par tant che si jerin alçâts al pareve tocjassin il cîl. E ju cjalavi cuntun fregul di malinconie, pensant a trop timp che al jere passât, a trop che o jeri piçul in chê volte, ai miei bregons curts, a chês busis sgjavadis par podè pastanâju, a chê zornade di fieste cui mestris su lis nestris culinis. Culinis in chê volte salvadiis, il nestri far west, là che si sintivin parons, il lûc des nestris primis bussadis proibidis, dai nestris grancj pecjâts.
Intant, planc planc, si fasevin indenant lis lûs dal paîs che come faliscjis si viodevin là jû ator ator de culine e nol mancjave chel brut lusôr che mi inceave, dai lampions piâts di dutis chês cjasis plui dongje, di dut chel ciment che al veve sbregade par intîr lis stessis culinis.
E par ogni lûs di chê cjase che e rivave a miei vôi, o pensavi a cui che une volte al stave jenfri chei mûrs. Cussì mi tornavin tal cjâf Mario, Lino, Marco, Gjani, Anute, Angela… cun me prime fruts e dopo fantats tai timps indulà che o jeri puieri.
Cui sa ce che a àn fat te lôr vite, indulà che a son lâts? Di lôr, o sai dome di chei che a son lâts vie par simpri a polsâ sot i pins. E chei altris? Come par dut: cualchidun si è fât siôr e, chel se mi cjate par strade, di sigûr no mi viôt, al va dret. E chei che no àn vude tante fortune, lu stes, se mi cjatin ator pal paîs, cu la scuse che la femine a cjase ju spiete, o magari parcè che a àn di lâ a messe e a àn simpri premure.
Cuant che tu tornis, pôcs si visin di te, e se cualchidun ti salude, cuasi ti trate come un forest. Nol è par tristerie se a fasin cussì, e je la vite, al è il mont.
Se di zovin tu vâs vie dal paîs, nol è nuie ce fâ: smenteiti di dut, tant dut al cambie e no dome lis cjasis e lis stradis, ma ancje la int. E di sigûr, ancje il tor dal paîs, in che dì che i tiei voi no viodaran plui il soreli, nol sunarà lis campanis. Di un pieç il muini al è muârt e il plevan di cumò no ti à mai cognossût. Vere, nol jere in chê dì che mi àn batiât.
di Nello Malisano
Etichetis: Contis, Gjenar romantic, Nello Malisano
domenica 1 febbraio 2015
La cjace dal predatôr
Alore e je lade cussì.
Nus vevin invidâts a cjace intune risierve dal alt Friûl. O jerin in trê, jo, Alfio e Carlon. Il miedi mi veve dit di non fâ strapaçs cumò che o soi in pension… di lassâ stâ i spagnolets, bevi di mancul e no cjapâ sudadis.
Bon.
Ta chê dì ce spac che o ai cjapât! E jere apene scomençade la stagjon che o cirivin cualchi jeur ma no si imagjinavin di intivâsi in dîs dodîs di lôr armâts cui mitra che a levin ator in mimetiche pes braidis come se a fossin in vuere! Carlon mi à dit che a son chei che a fasin la vuere fente. Forsi a vevin scunfinât lôr o forsi o vevin scunfinât nô, no si sa. A son passâts dongje di nô cence nancje calcolânus e nô o vin continuât pe nestre strade cu la Lola che e nulive bon. Il pointer di Alfio invezit al jere lât bande di une cise. E alore vie daûr di lui no trê. Il pointer, Clodoaldo si clame, al tache a baiâ come un mat e la Lola e rive dongje e e fâs ancjetant. O rivìn li de cise cu lis sclopis prontis e ve che al salte fûr un mostrat… un om cu la muse di fâ pôre, al jere come… une muse come di ragn cui dincj… adiudiu… o ai cjapât un spac! L’omenat cu al muse di mostri al è scjampât vie e dopo o vin sintût
sparâ chei che a fasin la vuere fente… adiudiudiu ce pôre!
Carlon nol à spietât un moment e i à trat, ma nol devi vêlu cjapât, par fortune. Alfio invezit al à scugnût lâ dentri di un fossâl a netâsi dal spac, al à dite.
E jo nuie, no ai fat nuie.
O ai juste pensât che il miedi o nol jere tant brâf come miedi, o che nol veve reson, jessint che o vevi tignût bot.
A cjase o ai savût che chel che o vin viodût al jere un om; al veve la mascare di un di chei mostris che gno nevôt instupidît al combat cuant che al zuie cu la pleistescion… Prédator si clame… ma diu ce spacs di fâmi cjapâ!
In ogni câs, dopo di chê dì, no mi soi plui preocupât dal bevi e dai spagnolets, ma dome di no cjapâ sudadis. Chel propit no mi plâs.
di Milio dai cjans
Etichetis: Contis, Gjenar romantic, Milio dai cjans
Iscriviti a: Coments al post (Atom)


text:
La convergjence tra Bildu, NafarroaBai,
Izquierda-Ezkerra e Partît Socialist de Navare e à permetût di svilupâ dôs
iniziativis a pro de lenghe basche. Intal Comun di Iruñea / Pamplona e je stade
fate buine une risoluzion che e impegne la aministrazion comunâl a intervignî
par garantî che il basc al sedi presint cu la stesse dignitât dal spagnûl su
lis tabelis stradâls e su la cartelonistiche publiche de citât. Intal Parlament
de Navare, invezit, lis stessis fuarcis politichis a àn votât a pro di une
mozion che e domande al guvier de comunitât autonome di proviodi par che, cui
che lu domande, al puedi vê la cjarte di identitât e la patente di vuide no
dome par spagnûl, ma ancje par basc.
Font: Diario de Navarra,
09 e 14/03/12


text:
Daûr dai
ultins dâts comunicâts des autoritâts de Navare, tra il 2005 e il
2011 ta cheste comunitât autonome al è cressût dal 20% il numar di
fruts e di fantats che a frecuentin il Model D de scuele, ven a dî
che fat dut in lenghe basche fale lis oris di lenghe e leterature
castiliane che a son par spagnûl (chest model al interesse cuasi il
24% dai students). Il model plui sielzût, ancje par vie des
limitazions imponudis al basc dal guvier locâl, al reste però chel
G, o sei chel dut par spagnûl, che ta cheste dade di timp al è
cressût dal 9% e che al cjape dentri il 55% dai students. L’unic
model scolastic che al piert teren al è il D, ven a dî chel dut par
spagnûl fûr che lis oris di lenghe e leterature basche che a vegnin
fatis par euskara. Chest model, che al interesse pôc plui dal 16%
dai students, al à pierdût intai ultins agns il 4% des iscrizions.
Font:
Noticias de Navarra, 27/04/13


text:
Inte scuele di Codroip un frut al à un segret che nol sa di vê. Al puarte un pindul al cuel, ma nol sa che al è magjic.
Il frut al è tal coridôr e al sta lant ta la biblioteche da la scuele.
Intant la strie e va inte zone archivis.
Il canai la viôt e i va daûr.
Lui i passe denant.
La strie i robe il pendacul.
La strie e scjampe cul pindul.
Il frut al va da la savie par savê ce che al sta sucedint.
La strie i robe il pindul.
La strie e scjampe cul pindul.
Il frut al va da la savie par sav ce ca sta sucedi
La savie e spieghe la funsion dal pindul.Chest pindul al conten une mape che e puarte fin ae tessere dal mosaic che, incolâde tal puest just intal grant mosaic.
La strie e cjape la savie.
La strie a dopre la magjie par fâsi dî da la savie dulà che al è il mosaic.
La strie a cjate il mosaic.
La strie cu la mape e cîr il toc che al mancje.
Lu cjate.
Il frut al cercje di fermâ la strie, ma nol rive in timp.
La strega infila il ciondolo nel magico mosaico e apre un portale.
Il frut al scjampe e al va a clamâ la sô amie Lise e chei altris compagns.
il frut al spieghe dute la storie a Lise e a chei altris compagns.
I fruts, Lise e gli altri compagni si dirigono verso il portale.
La strie li tire sot lor in tal portâl.
Par lâ fûr dal computer è un computer e per tornare al mondo normale si doveva entrare nel sito giusto .
Il frut e Lisa a decidin di dividisi e i compagns si dividin in doi grups.
Lisa segue la strega che le fa un incantesimo temporaneo, bloccando tutto il gruppo.
jentra in un sit di vendite di orloi il fruts é il so


text:
Stirie
La Stirie o (il) Staiar (slov. Štajerska) e je un dai stâts federâts (tod. Bundesländer) austriacs. E je logade tal Sud dal paîs e e confine a Jevât cun il Burgenland, a Nord cun la Alte Austrie e la Basse Austrie, a Bonât cun la Carintie e il Salisburghês, a Sud cun la Slovenie.
La capitâl e je Graz (slov. Gradec - 267.000 ab. ce.); altris centris impuartants a son Bruck an der Mur, Judenburg, Knittelfeld, Leoben e Voitsberg. Rilevante e je la esistence sul teritori di une minorance lenghistiche slovene, scognossude dal stât austriac insiemit ad altris.
Tabele dai contignûts
Gjeografie[cambie | modifiche il codiç]
Seconde par grandece tra i stâts federâi da la Austrie, la Stirie e si divît in plui regjons.
A Nord e si cjate la Alte Stirie (tod. Obersteiermark), che e va dal confin setentrionâl dal stât federâl a la cjadene montagnose Steirischen Randgebirge, a Sud da la val di confluence tra il flum Mur e il flum Mürz.
La Stirie Orientâl (tod. Oststeiermark) e je logade a Jevât dal flum Mur e sot il Wechsel e lis Alps Fischbacher. La Stirie Meridionâl (tod. Südsteiermark - che no va confondude cu la Stirie Inferiôr, tod. Untersteiermark, che in dì di vuê fâs part da la Slovenie) e consist inte aree ator lis citâts di Leibnitz, Radkersburg e Deutschlandsberg. A Bonât dal flum Mur infin, e je logade la Stirie Ocidentâl (tod. Weststeiermark).
Dispès la Stirie e ven clamade „Grüne Mark“ (voltât: la Marche verde; al riclame il non todesc Steiermark), parcè che cirche il 61% dal so teritori al è cuviert di boscs. La mont plui alte da la Stirie e je la Hoher Dachstein (2995 m).
Storie[cambie | modifiche il codiç]
- 1180 – La Stirie e devente ducât.
- 1186 – Cul Pat di Georgenberg (che al jentre in vigôr tal 1192), i duchis di Austrie (i Babenbergers prime e i Asburcs plui indenant) a deventin ancje duchis da la Stirie.
- 1254 (Pâs di Ofen) o 1261 (Pâs di Viene) – Il re Ottokar II di Ongjarie al divît la regjon dal Traungau da la Stirie e le torne a creâ come “Principât sore il flum Enns” (tod. Fürstenthum ob der Enns), in dì di vuê ta la Alte Austrie. Ancje la contee di Pitten e ven distacade e anetude al ducât d'Austrie (odierne Basse Austrie.
- Cule sudivision ereditarie asburgjiche al devente la part principâl dale Austrie Interne (cun residence a Graz).
- Daspò la Prime vuere mondiâl, la part meridionâl da la Stirie (plui tart clamade Stirie Inferiore) e ven anetude a la Jugoslavie; cumò e fâs part da la Slovenie.
- 1938 – Cu la anession da la Austrie da part da la Gjermanie naziste, la zone di Aussee e ven assegnade a la Alte Austrie (che tal sisteme nazist e corispuindeve al distret dal Oberdonau - voltât Alt Danubi)
- Daspò la fin da la Seconde vuere mondiâl, a tornin a aneti la zone di Aussee a la Stirie.
Minorancis[cambie | modifiche il codiç]
La minorance slovene da la Stirie e je stade scognossude come minorance autoctone tal 2004 (come al proviodeve il Staatsvertrag dal 1955).
Secont il censiment dal 2001 a son 4.250 stirians slovens.
Economie[cambie | modifiche il codiç]
Tal 2004, cuntun valôr di 3,8%, la Stirie e je rivade al plui alt nivel di cressite economiche tra i stâts federâts de Austrie; tal rivâ a chest risultât, significatîf al è stât il contribût dal aglomerât urban di Graz. Impuartant al è ancje il turisim, soredut pa la Alte Stirie e pa la zone termâl ta la Stirie Orientâl. A confront cul prodot interni sporc da la Union Europeane in forme di podê di acuist, la Stirie e rive a un indiç di 102.8 (EU-25:100) (2003) [1].
Organizazion aministrative[cambie | modifiche il codiç]
Dal pont di viste aministratîf e je dividude intune citât statutarie (tod. Statutarstadt) – che e je Graz (Targhe: G) – e 12 distrets (tod. Bezirke). Di seguit la liste dai distrets cu lis rispetivis targhis.
Par motîfs di estension (di bessôl al è plui grant dal Vorarlberg), il distret di Liezen al è dividût ancjemò in Politische Expositur di Gröbming.
Situazion politiche[cambie | modifiche il codiç]
Dal 2005 il governadôr (tod. Landeshauptmann) da la Stirie al è Franz Voves, dal SPÖ (Sozialdemokratische Partei Österreichs, voltât „Partît sociâldemocratic da la Austrie“).
Curiositâts[cambie | modifiche il codiç]
Da la Stirie a vegnin un premi nobel par la leterature – Elfriede Jelinek – e l'ex governadôr da la Californie, plui che altri innomenât come atôr – Arnold Schwarzenegger.


text:
Jo o soi Charlie
Ducj a àn dirit di manifestâ in maniere libare il propri pinsîr cu la peraule, il scrit e ogni altri mieç di difusion. La stampe no pues jessi sometude a autorizazions o censuris.
Al è scrit tun document che si clame Costituzion, l'articul al è il numar 21.
Viodistu Lorenzo, parcè ti scrivio di chest? Parcè che in chescj dîs al è sucedût un fat che o speri che tu no tu vedis di viodi plui cuant che tu sarâs grandut, se no come fat di archivi. Doi/trê di lôr a son jentrâts intune redazion, te citât dulà che je stade none Denise cualchi setemane indaûr, e a àn copât dodis personis parcè che a fasevin un gjornâl. Parcè? No rivi ancjemò a rindimi cont: su chest gjornâl a son stadis publicadis robis che no plasevin a chei cu la sclope. Lu sai: e je une motivazion che no stâ ni in cîl ni in tiere. Ma a disin che e sedi cheste: copâts parcè che chest gjornâl al fâs satire.
Ocjo, ancje jo, che fin a chê altre dì no cognossevi chest gjornâl, cuant che o soi lât a viodi cualchidune di plui di chestis vignetis publicadis, no soi restât indiferent: cualchidune propit no mi à plasût. Ma savê che te nestre societât a esistin rivistis che a puedin publicâ robis fuartis, che a puedin fâ ridi, ma ancje che a rivin a jessi un pugn tal stomi, mi à gjavât il flât de contentece, parcè che mi soi sintût siôr. Siôr di une peraule che si clame libertât. Une peraule che invezit, dopo di chê altre dì, o sint plui lontane, parcè che no pues ameti che par une batude, par un dissen, par un articul cualchidun si sinti in pericul di jessi copât. No son "se" e no son "ma". Azions violentis di cheste fate no son justificabilis in nissune maniere: "a son lâts a cirîse" a son peraulis che no rivi a scoltâ.
O vîf chestis oris sperant di jevâ di bot e che cualchidun al rivi berghelant: "Sveiti, tu âs fat un brut sium!" Ma no je cussì, parcè che la gnot e ven plui scure, ore daûr ore, parcè che chei doi/trê cu la sclope a àn distudade la vite di chei dodis, ma a àn ancje impiât un fûc che al à cûr di cressi e brusâ ducj, soflât di un aiar che al sa di pôre e di asse.
Ancje jo o dîs "Jo o soi Charlie" par tignî impiade une cjandele, cuintri il scûr de violence e l'aiar de asse. Une lusute che o speri che ilumini di libertât ancje il to doman.


text:
Cemût si disial lemure par furlan? Intant cuietiti…
La pagjine Facebook de Patrie e je un imprest par difondi il gjornâl, ma ancje par incuintrâ e dialogâ cui letôrs e cu la int che e baline pal social network. E cussì al capite di cjatâ cualchi realtât interessante…
––
Al jere di un pôc che ator pal Muselibri, cussì i furlans a clamin Facebook, no jerin novitâts in marilenghe e duncje no vevin masse ce contâ in cheste nestre rubriche. Di un pâr di mês però al è saltât fûr un… lemure furlan, il testimonial de pagjine Intant cuietiti. Il lemure al è un simpatic animalut, che al è deventât famôs soredut cul cine di animazion Madagascar e cumò al è protagonist di frasis e proverbis furlans su cheste pagjine che e à vût une grande incressite in pôc timp: cumò plui di 14.000 like (i “mi piace”). Ma cui isal chel che i à insegnât il furlan? Viodìn cui che al è daûr di cheste pagjine.
––
Mandi, fantatis! Cui isal il paron dal lemure?
Il lemure al è indipendent e plen di sapience, noaltris che di Mai lu judìn a doprâ la sô pagjine o sin Martina e Sandra.
––
Parcè vêso metût propit chel animalut, e cemût ise vignude fûr la idee dal titul «Intant Cuietiti»?
Une dì Sandra e à publicade la foto dal lemure cun scrit «intant cuietiti» sul sô profîl e subit al è stât un grant sucès di condivisions! Cussì e je nassude la idee de pagjine, di creâ une grafiche e di domandâ il contribût dai letôrs, graciis a Martina che e fâs cheste robe par lavôr!
Disìn che «intant cuietiti» al è ispirât al inglês «keep calm… and carry on»: par chest, o vin metût «and» par inglês prime dai sugjeriments dal lemure!
––
La idee e je di fâ dî al vuestri personaç frasutis par furlan, duncje. Di dulà vegnino?
Lis primis frasutis lis vin metudis nô, dopo cuant che o vin domandât ai letôrs di partecipâ – come che si diseve prime – o vin subit ricevût un grum di sugjeriments! O cirìn simpri di rispuindi a ducj e di publicâ dutis li frasis: la liste e je ancjemò lungje e par viodi le frase mandade tocje vê un pocje di pazience, ma cheste colaborazion e je fondamentâl pe pagjine e o ringraciìn ducj chei che nus continuin a mandâ la lôr!
––
Cemût si disial “lemure” par furlan, si sêso fatis la domande?
O vin idee che il lemure no somee che al sedi une bestie masse tipiche da nestris zonis tant di vê un non par furlan! Il nestri lemure, Bepi pai amis, al è clamât ancje cul so non par intîr: Intant Cuietiti.
––
Bon, us al dîs jo: mi an spiât che si dîs “lemur”, come il leon o la pantere, che a esistin par furlan ancje se sul ôr dal Tiliment no ju vin mai viodûts.
Ma tornant a nô… Cuale ise stade la imagjin plui di sucès? E ce plasial di plui ai letôrs in gjenerâl?
Cualchi volte o metìn une imagjin divierse dal solit, simpri cui sugjeriments dai letôrs, cuant che il mût di dî si compagne miôr cuntune espression dal lemure che cul solit «intant cuietiti». Chestis “vignetis” a àn simpri sucès!
––
O doprais il furlan, ma cun cualchi erorut. Ce pensaiso dal insegnament dal furlan a scuele? Us plasaressial savêlu scrivi ben?
Studiâ une lenghe in plui al è simpri ben, l’impuartant al è studiâ no dome il furlan ma ancje ben il talian e une lenghe foreste! Cuant che la pagjine e je cressude o vin scomençât a controlâ di plui la scriture des frasis che o metevin o che nus mandavin i letôrs: cualchi erorut al sarà ancjemò, ma o vin di ringraciâ Bepi che nus int fâs imparâ une ogni dì!
––
Cuant che si à un grant sucès cussì a colp, o varês sigûr di contâ cualchi fatarel curiôs… E vêso progjets futûrs?
No vin un fatarel curiôs in particolâr, ma e je stade propit une sorprese viodi cressi la pagjine a cheste velocitât e nus à capitât cualchidun che nus à tabaiât di Intant Cuietiti cence savê che o jerin nô daur dal simpatic lemur!
Cualchi idee di piçul progjet le vin, e sperìn di podê condividile prest cui fan!
––
Seguîso altris pagjinis furlanis su Facebook? Cualis sono lis miôr?
Sì, in plui che la vuestre pagjine o vin tra i preferîts di Intant Cuietiti ancje Felici ma Furlans, Average Furlan Guy e la comunitât Sei di san zorz se… gjestide simpri di Sandra.
––
Secont voaltris, Facebook e i social puedino judâ lis piçulis lenghis?
I social nus dan la oportunitât di creâ une comunitât di personis cun cualchi interès cence limits gjeografics o di altri stamp: cu la nestre pagjine o vin viodût partecipazion di bande ancje di cualchidun che il furlan no lu scrîf, no lu fevele o cualchi volte no lu cognòs propit! Nus àn domandât di meti la traduzion par talian par podê imparâ e capî cheste sapience furlane…
Daspò a son i furlans che a vivin lontan, e nus capite cualchidun che al comente une frase che nol sint di tancj agns e che i ricuarde magari un nono… Di sigûr i social puedin jessi un canâl par tignî vîf e par fâ cressi l’interès pes piçulis lenghis e dut ce che a rapresentin. ❚
✒ Dree Venier


text:
Pasquale Paoli, il pari de prime costituzion moderne
Pôcs a san che la prime Costituzion moderne no je chê dai Stâts Unîts, ma chê corse dal 1755. Chest in gracie di Pasquale Paoli (1725 - 1807).
Tornât dal esili intal 1755, il «babbu di a Patria» al ven nomenât gjenerâl de nazion corse e in pôcs mês al libere cuasi dute la isule dai gjenovês. Sot de sô vuide che la Corsiche si proclame Republiche indipendente e si mude intune democrazie rapresentative. Cuant che Gjenue e vent la isule ai francês, Paoli al vuide cun sucès la resistence, ma intal 1769 al ven batût a Ponte Novu e al à di lâ in esili a Londre. Dopo de rivoluzion francese, intal 1793 la assemblee corse e proclame la separazion de isule de France e lu fâs president. Par difindisi dai francês la isule e devente un protetorât britanic: Paoli però nol è facil di controlâ e tal 1795 al ven obleât a tornâ a Londre e la Corsiche e cole intes mans de France. ❚
✒ Carli Pup